text:
SA tolu na waqa era lako mai kina neimami qase i Viti: (1) Na Lolopeau (Lolovira na biau) waqa oqo, koya sa yacana e Viti na Rogovoka, ka yacana mai vei ira na yavusa Malea, au cavuta oti e cake. (2) Na Kaunitoni (Ni a umataki oti, ka toni tu e wai ka dede; qai sovudreketaki.
O koya sa yacana kina na Kaunitoni. (3) Na Kaunitera. A waqa oqo, sa vakayaca ena dua na qase Kubunavanua, koya sa yacana e Viti o Tura. (Tura i tolu). Sai ratou na waqa oqo, sa kilai levu e Viti eliu na yacadratou, ni ra vodo mai kina na noda qase.
Ia sa duidu na gauna eratou yaco mai kina i Viti. Sa duidui talega na vanua eratou mai kele taumada kina. Ia era sa kawa vata ga vei Ratu maibula.
Ai Matai ni Lakolako: Sa macala sara ni sa liu mai i Viti na Rogovoka, koya nodra waqa levu duadua na yavusa Malea, sa yacana vei ira na Lolopeau. A waqa oqo era sa vodo mai kina na vuda, e ratou a tiko mai Turakesitani, Esia, era lako vata mai e liu kei ira na qase ni Malea, me qara vanua kei ratou tale eso noda qase ka tiko mai Aferika.
Era vodo mai Turakisitani: O Rawaka, koya sa yacana ni sucu mai Ijipita o Tuwaka sa mani yacana e Viti o Rawaka ni Vugayali.
O Ranadi ni Sina, koya sa yacana e liu o Tikinivula kei rau na luvena o koya Nasau, kei Tui wai. O Kubunavanua kei Sina na marama ni Toga na watina; kei ratou na luvedrau, o Ravula, Kolimatua kei Delainauluvatu.
o ratou sa vodo mai Aferika: O Tura na tamadrau o Lutunasobasoba, kei Kubunavanua, kei rau o Tuinayavu, kei Daunisai, na watidratou na luvedratou. Sai ira kece oqo ka vodo mai eliu ena Lolopeau, nodra waqa levu na Malea.
Ena nodra lako mai oqo na qase me qara vanua, era sa muria cake na vanua sa cadra kina na siga; koya sa nodra kina na yavusa Malea na vei yatu yanuyanu i na Tokalau; Ia ni ra sa tala kece na vei mata yavusa Malea ena vanua era vinakata; o koya eratou sa mai sobu kina ena dua na yanuyanu lailai mai Toga o ratou eso na kawa i tui (Ratumaibulu) o ratou o Kubunavanua, kei Sina na watina kei na luvedrau: O Ravula Kolimatua kei Delainauluvatu.
Eratou sa vakatoka me yacani yanuyanu o ya, o Vunilagi (ni cadra taumada kina na siga) koya era cavuta mai Toga, mei Vunicagi, e Viti o Vunilagi.
Ia sa dua vei ira na turaga ni yavusa Malea na yacana o Tui Toga, sa watina e dua na marama ni Taiti na yacana o Sinhe, o rau oqo, rau sa sobu i na dua na yanuyanu, rau sa vakatoka me yacana o Toga, oya ga na yacana na turaga o ya.
Era sa cavuta tiko mei Toga, ka yacova na siga oqo.
Ia o ratou na cavakilagi sa vo tiko e waqa, sa kauti ratou sara mai na Rogovoka ka soko muria sobu mai na idromudromu ni siga, me qara e dua nodra vanua.
Ni ra soko tiko ena bogi kei na siga, sa votu mai eso na veiyanuyanu mei na tokalau vualiku, era sa raici Taveuni kei Vanua levu, era kaya, sa noda na vanua levu ka tu, me da soko muria sobu, ia na vanua sa mudu kina, me sa tara kina noda koro.
Ni ra soko mai sa mudu na vanua mai ucui Naicobocobo (Naicabocabo) sa kele kina na Rogovoka, era sa sobu i vanua, era raica sa vanua levu sara.
Era sa vakatoka me yaca ni vanua, o Vanua levu oya sa yacana tiko ka yacova na siga oqo.
Ia sai ira oqo ka yaco taumada mai i Viti me vakatawa na vanua: O Tura na tamadra na Qali Kamami, o rau na makubuna; o Tuinayavu, kei Daunisai; na watidratou, na luvedratou. O Rawaka na tamadra na Qali Cavakilagi, kei Tuiwai na luvena, kei Koya Nasau na luvei Tikinivula na Ranadi ni sina na watidratou sai ratou oqo ka tara ma koro o Naicobocobo nodra yavutu.
Ai Ka rua ni lakolako: Kaunitoni: Sa macala sara ni sai ka rua ni waqa ka lako mai i Viti me vakatawa na vanua, na Kaunitoni a waqa oqo era vodo mai kina na Qali kamami era tiko mai Taqa ni ika, kei ira ka tiko mai Vuda Aferika.
O ira sa macala ni ra vodo mai kina: O Lutunasobasoba na Ratu, kei rau na watina o Ranadinisei, kei Nai, kei ira na luvedrau o Buisavulu, Rokomautu, Rokoratu, kei ratou na luvei Ranadinisei ia o Degei II, o Waicala, o Nakumilevu, o Ramasilevu, o Kiranamoli, o Coci, o Rokola, kei ratou na luvei Nai.
Kei na watidratou na luvei Lutunasobasoba kei na luvedra, o Kaisaqere, o Kailolo, o Muneanaqo, kei ira tale eso na kawa ni tamata lalai.
Na vu ni nodra mai qara vanua: Era sa biuta na vanua koya noda qase, ni sa vanua ni leqa ena veika kece ni noda bula, ka ni sa tiko vakadredre i Colo nodra koro.
E na nodra lako mai oqo na Qali kamami me qara vanua. Sa lomadra mera sa muri ira na wekadra era lako cake oti mai e liu ia ni sa melo na soko ena mataka, sa lomai Ratu mera sa vodo vakaitikotiko.
O Nakumilevu kei ira nona kawa, i mua e liu; me nona i tavi na rai vanua.
O Ramasilevu o Rokola kei ira nodrau kawa, i mua e muri, mera veisokotaki sa va na itikotiko e loma ni waqa, ka baleti ira na turaga kei na bete.
Ni sa vakarewa na Kaunitoni me lako sa kaya o Ratu, mera soko cake i matanisiga, me muria na Lolopeau; ia ni ra donuya na ucui Aferika i na Ceva, sa babani na tokalau cevaceva, sa dredre na soko.
Sa kaya o Ratu, sa tarovi na lako cake, me cavu na waqa, ka uli yani me mua na Ra. Sa cavu sara na Kaunitoni, ka uli yani.
Ni ra tiko ena bogi kei na siga, sa levu na vanua era sa sivia.
Ni ra rai yani i liu, sa votu eso na vanua, sa lomadra mera kele kina. Ni ra yaco i vanua, ka sega na tamata era kunea kina. Sa qai lomadratou na turaga mera sobu i vanua.
Oti sa lewa o Ratu, me sa tara eso na vanua me koro; sa mani tara o Verata, o Rewa, o Bureta, kei Viwa.
Eda sa qai kila rawa na dina ni sala era muria mai na noda qase, ena yaca ni nodra yavutu ni koro, sa kune voli ena veivanua era mai tiko kina, ka yaco sara mai i Viti, Raica oqo: Na yavutu eratou tiko mai Papua kau tukuna toka e cake, ia sa yali ga o Vuda, o ira na lewena sa volai me nodra o Viwa.
Ia rau sa yali ga vakadua o Batiki kei Kabara. Kei na yavu o Turakesitani mai Esia, ka sa macala kina ni ra sa vodo ena Lolopeau nodra waqa na Malea, na lewe ni yavutu oya. Raica nodra sala: Era sa muria cake na tokalau. Sa mani kune sara e Viti, na yavutu ka vakayaca vei Tura se o Tura mai Bua, mai Moturiki kei Batiki kei Kabara. Eratou sa yali mai Papua.
Ni sa dede nodratou tiko mai Papua, era sa qai kila ni sa vanua ni mate. Era sa lewa tale na turaga me sa biu nodra veikoro, mera qara e dua na vanua vinaka. Sa qai lewa na Ratu me dua nodra kana vata, era sa lai qoli na gone. E na macawa mai oqo e da na qai wilika kina na i katolu ni lakolako mai kei na yaca ni waqa.


c: text/html

text: 1E na matata vinaka tu vei kemuni na veiwekani na ka au vakarau tukuna oqo vei kemuni ka ni ko ni sa kila kece tu na veika e baleta na lawa. Na lawa e vauca tu na tamata e na gauna e bula tiko kina. 2E vaka kina na yalewa ni sa vauci koya tu na lawa vua na watina tagane, e na gauna kece e bula tiko kina; ia kevaka e sa mate na tagane sa qai galala ko koya mai na lawa ka a vauci koya tu vua na watina. 3Ia kevaka e sa la'ki tiko kaya tale e dua na tagane ni sa bula tiko ga na watina, sa na vakatokai ko koya me dautagane; ia ke sa mate na watina sa yaco me galala vakalawa ko koya, ka sa sega ni wili me dautagane ke vakawati tale kei na dua na tagane. 4Ko ni sa vaka tale ga koya ko i kemuni na wekaqu. E na vuku ni Lawa ko ni sa mate oti, ko i kemuni, baleta ni ko ni sa tiki ni yago i Karisito. Ia oqo ko ni sa qai watina e dua tani tale, koya ko koya ka a vakaturi cake tale mai na mate, me da sa yaga kina vua na Kalou. 5Ka ni gauna eda a se bula voli ga kina vakayago era a cakacaka tiko e na yagoda na veigagadre ca ni yago ni sa vakauqeti ira kina na Lawa, ia e a la'ki tini kece ki na mate. 6Ia oqo e da sa galala mai na Lawa, ka da sa wili vaka na mate vei koya eda a dau bobula tu vua e liu. Eda sa sega ni qai veiqaravi tale e na i vakarau makawa ni lawa volai, ia eda sa veiqaravi ga e na i vakarau vou ni Yalo Tabu. 7A cava me da qai kaya kina? Ni sa i valavala ca beka li na Lawa? E sega ni vaka kina! Ia na Lawa ga au sa qai kila kina na i valavala ca. Ka ni kevaka e a sega ni kaya na Lawa, “Mo kakua ni kocokoco” ke'u a sega ni kila se cava na kocokoco. 8Ia sa qai vakayagataka na i vakaro koya na i valavala ca me vakauqeta kina na veimataqali yalo kocokoco kece ga e lomaqu. Ka ni sa yaco me ka mate wale ga na i valavala ca ke sega na Lawa. 9E na dua na gauna au a sega tu kina ni kila na Lawa; ia ni sa qai yaco me'u kila na i vakaro, sa bula sara mai vakasauri na i valavala ca, 10ka'u sa mai mate sara yani ko i au. Ia nai vakaro ka a dodonu me kauta mai na bula sa qai kauta mai vei au na mate. 11Ni sa kaukauwa na ca e na vuku ni vakaro, ka sa vakaisini au kina ka vakamatei au. 12Ia na Lawa vakai koya e savasava, ka sa savasava tale ga, ka dodonu ka vinaka na i vakaro. 13E kena i balebale beka li oqo ni mai vakavuna na noqu mate na ka vinaka? E sega sara! Sa vakavuna ga na noqu mate na i valavala ca; sa vakayagataka na ka vinaka me kauta mai kina vei au na mate, me vakaraitaki kina na i valavala ca e na rokana dina. O koya gona oya e na vuku ni vakaro sa qai vakaraitaki vinaka sara ga kina na levu ni kena ca na i valavala. 14Eda sa kila ni sa ka vakayalo na Lawa, ia o i au, au sa tamata vakayago ga ka a voli au tu na i valavala ca me'u nona bobula. 15Au sa dau sega ni kila na ka au cakava tiko; ka ni veika au vinakata me'u cakava au qai sega ni cakava, ia na veika au sega ni vinakata au sa qai dau cakava tiko. 16Ia me vaka ni'u sa dau cakava tiko na veika au sega ni via cakava sa vakaraitaka oya ni'u sa vakadinata ni vinaka na Lawa. 17Ia sa sega kina ni ko i au dina au dau cakava na vei ka oqo, na i valavala ca ga sa tiko e lomaqu. 18Au sa kila, e na noqu i tovo ni bula vakatamata, ni sega ni dua na ka vinaka e tu e lomaqu. Ka ni dina ga e tu e lomaqu na gadreva me'u cakava na ka vinaka, ia e sega vei au na kaukauwa me'u cakava rawa kina. 19Au sega ni cakava rawa na vei ka vinaka au dau gadreva me'u cakava; au sa dau cakava tiko ga na vei ka ca au cata na cakava. 20Ia kevaka au sa dau cakava na ka au cata na cakava, e kena i balebale oya ni sega ni ko i au sa cakava tiko, na ca ga sa tiko vei au. 21Au sa raica gona kina ni cakacaka tiko na lawa oqo: oya ni'u dau gadreva me'u cakava na vei ka vinaka, qai sega ni bau laivi au na ca. 22E taleitaka na lomaqu mai loma na lawa ni Kalou. 23Ia au sa qai raica ni dua tale na lawa e cakacaka tiko e yagoqu, na lawa oya e saqata na lawa ka taleitaka na lomaqu. Sa vakabobulataki au kina na lawa oya ki na i valavala ca sa cakacaka tiko e yagoqu. 24Au sa tamata vakaloloma dina o i au! O cei e na sereki au mai na yago sa kauti au tiko oqo ki na mate? 25Ia me vakavinavinakataki na Kalou e na vuku ni noda Turaga ko Jisu Karisito! Sa qai vaka tu oqo na noqu bula: au sa qarava na lawa ni Kalou e na noqu vakasama wale ga, ia na noqu bula vakayago sa qarava na lawa ni valavala ca.

robotstxt: allowed

filter: keep


text:
Eda sa qai taroga ena veisiga, “Sa vakatikori au beka na noqu ivalavala ki na nona yasana na Turaga se nona yasana na meca?”
A kaya ena dua na gauna o Peresitedi Thomas S. Monson: “Meu solia mada e dua na ituvatuva rawarawa mo ni lewa rawa kina na digidigi o ni na sotava. E rawarawa na kena nanumi: ‘E sega ni rawa mo ni donu ni o ni caka cala tiko; e sega ni rawa mo ni cala ke o ni caka dodonu tiko’” (“Na Salatu ki na Bula Uasivi Duadua,” Liaona, Julai 2002, 112). E rawarawa sara ka dodonu na ituvatuva nei Peresitedi Monson. E tautauvata kei na kena dau cakacaka na Liaona a soli vei Liai. Kevaka meda cakacaka ena vakabauta ka yalodina ena talairawarawa ki na ivakaro ni Turaga, ena rawarawa sara na noda kunea na veidusimaki dodonu meda muria, vakabibi ena gauna me da digidigi kina e veisiga.
E vakamasuti keda kina o Paula na iApositolo me baleta na bibi ni noda kakaburaki ena Yalotabu ka qaqarauni meda kakua ni kakaburaki vakayago. A kaya o koya:
“Mo dou kakua ni vakaisini kemudou; a Kalou ena sega ni vakalialiai: na ka kecega sa kaburaka na tamata ena tamusuka talega ko ya.
“Ko koya sa kaburaka na ka ni nona itovo vakayago, ena tamusuka na rusa mai na itovo vakayago; ia ko koya sa kaburaka na ka ni Yalo Tabu, ena tamusuka na bula tawamudu mai na Yalo Tabu.
“Ia meda kakua ni ceguoca ena caka vinaka: ni da na tamusuka ena kena yabaki, kevaka eda sa sega ni oca” (Kalatia 6:7–9).
Na kakaburaki ena Yalotabu sa kena ibalebale me na laveti keda cake na noda vakasama, vosa, kei na itovo ki na nodrau ivakatagedegede vakalou na noda itubutubu vakalomalagi. Ia, na ivolanikalou e tukuna tiko ni veika vakayago sa ituvaki vakatamata se itovo ni tamata sa vakavuravura, ka yaco kina vei ira na tamata mera vakauqeti ena gagano, gagadre, dodomo, kei na mamaqusa ni yalo ka sega ni via vakauqeti ena Yalo Tabu. Kevaka eda sega ni qaqarauni, na veivakauqeti o ya vata kei na veivakasaurarataki ni tevoro ena vuravura oqo ena rawa me vakavuna meda susuga cake na itovo sa butobuto ka veilecayaki ka rawa me sa laki tiki ni noda bula. E na kena gadrevi meda drotani mai na veivakauqeti ca vakaoqori, sa dodonu meda vakamuria ga na veika a vakarota na Turaga vua na parofita o Josefa Simici me baleta na kakaburaki tikoga ena Yalotabu: “Ia dou kakua ni oca ena cakacaka vinaka, raica dou sa tura tiko na yavu ni dua na cakacaka levu. Ia ena tubu mai ena veika lalai na veika lelevu” (V&V 64:33).
Ni gadrevi me laveti cake na yaloda, e gadrevi me “biu tani kece vei [keda] na yaloca, kei na cudrucudru, kei na daunene, kei na veiba, kei na vosa vakacaca, kei na ca kecega sa vakakina” (Efeso 4:31) ka me da “vuku ena nomudou bula oqo [ka] dou biuta tani na no[da] itovo dukadukali kecega” (Momani 9:28).
Ni da vulica na ivolanikalou, eda kila kina ni veiyalayala e cakava na Turaga vei keda ena vakatau kina na noda talairawarawa ka vakauqeta na bula dodonu. Na yalayala oqori me na vakabulabulataka na yaloda, ka kauta mai vei keda na inuinui meda vakayaloqaqataki meda kakua ni guce ena gauna mada ga ni noda sotava na bolebole ni veisiga ni da bula tiko ena dua na vuravura sa takali tiko kina na itovo dodonu kei na yavunibula savasava, ka ra sa vakauqeti na tamata mera kakaburaki cake ga vakalevu ena veika vakayago. Ia eda na vakadeitaka rawa vakacava ni sa vukei keda tiko na noda digidigi meda kakaburaki ga ena veika vakayalo ka kakua ena veika vakayago?
A kaya kina ena dua na gauna o Peresitedi George Albert Smith, ni taumuria tiko na ivakasala mai vei tukana: “E tiko e dua na laini ka vakamatatataka tiko na iyala e wasea na yasana e nona na Turaga mai vua na vuni ca. Kevaka mo na tiko ena nona yasana na Turaga, ko na sotava tiko na nona veivakayarayarataki, ka o na sega ni vinakata mo caka cala; ia kevaka mo sa na toki ki na nona yasana na vuni ca ena dua mada ga na idi, ko sa lewai sara ga mai na nona kaukauwa, ka kevaka me sa na rawai iko ko koya, ko sa na sega ni rawa ni vakasama vakadodonu se vakatulewa vakavinaka baleta ni ko sa na vakayalia na Yalo ni Turaga” (Nodra iVakavuvuli na Peresitedi ni Lotu: George Albert Smith [2011], 191).
O koya gona, eda sa qai taroga ena veisiga, “Sa vakatikori au beka na noqu ivalavala ki na nona yasana na Turaga se nona yasana na meca?”
A vakadreti ira na nona tamata o Momani me baleta na bibi ni kena tiko vei ira na kaukauwa mera kila na ka vinaka mai na ka ca:
“A ka kecega sa vinaka, sa mai vua na Kalou; ia na ka kecega sa ca, sa mai vua na tevoro; a sa meca ni Kalou na tevoro, ka sa valuti koya tiko ga, sa veivakauqeti ka veitemaki tiko ga ki na sala tani kei na ivalavala ca.
“Ia na Kalou sa vakauqeti ira ka sureti ira na tamata me ra ivalavala vinaka tikoga” (Moronai 7:12–13).
E dodonu me na vukei keda na Rarama i Karisito vata kei na itokani ni Yalo Tabu meda kila rawa kevaka sa vakatikori keda tiko na noda ivalavala ni bula ki na nona yasana na Turaga se sega. Kevaka e vinaka na noda ivakarau, sa veivakauqeti kina na Kalou, ni veika vinaka kece sa mai vua na Kalou. Ia, kevaka e ca na noda ivakarau, eda sa vakauqeti tiko mai vua na meca baleta ni dau vakauqeti ira na tamata mera caka ca.
Au vakauqeti vakalevu sara mai vei ira na lewei Aferika ena vuku ni nodra yalodina kei na gugumatua mera tiko ga ena yasana ni Turaga. Ena gauna mada ga ni nodra bula dredre, o ira era ciqoma na veisureti mera gole mai vua na Karisito era sa yaco mera rarama ki na vuravura oqo. Ena vica na macawa sa oti ena dua na veisiko ki na dua vei ira na tabanalevu mai Sauca Aferika, a noqu madigi meu tomani rau tu e rua na bete cauravou, o nodrau bisopi, kei nodratou peresitedi ni iteki mera laki sikovi na cauravou lewe ni nodrau kuoramu era luluqa tu vakalotu. Au qoroya na nodrau yaloqaqa ka yalomalumalumu oi rau na bete oqo ni rau sa tekivu sureti ira lesu ki lotu na cauravou luluqa tu vakalotu oqo. Ni rau sa veivosaki kei ira na cauravou luluqa tu vakalotu oqo, au raica ni rau sa serauni ena rarama ni iVakabula kei na gauna vata oqori era serauni vakakina ena rarama o ira kece era tiko voliti rau. Rau sa cakava tiko na nodrau itavi mera “vukei ira sa malumalumu, vakaukauwataka na liga sa wadamele, kei na duru sa malumalumu” (V&V 81:5). Na nodrau ivakarau na bete o ya rau sa vakatikori kina ena yasana ni Turaga, ka rau sa veiqaravi me iyaya ni cakacaka ena liga ni Turaga ni rau sa sureti ira eso mera mai cakava vakakina.
Ena Vunau kei na Veiyalayalati 20:37, e vakavulica vei keda na Turaga na ibalebale ni kakaburaki ena Yalotabu kei na veika cava ena vakatikori keda ki na yasana ni Turaga, me vaka oqo: meda vakayalomaluataki keda e mata ni Kalou, lako yani ena yalo raramusumusu kei na yalo sa bibivoro, vakadinadinataka ki na Lotu ni da sa veivutunitaka vakaidina na noda ivalavala ca taucoko, ka taura vei keda na yaca i Jisu Karisito, ka yalodina sara meda qaravi Koya ki na ivakataotioti, vakaraitaka ena noda cakacaka ni da sa ciqoma na Yalo i Karisito, ka ciqomi ena papitaiso ki na Nona Lotu. Ni sa yaloda dina meda vakayacora na veiyalayalati oqo ena vakarautaki keda meda laki bula vata kei na Kalou ka meda sa tamata vakalou. Na kena nanumi na veiyalayalati oqo e dodonu me dusimaki kina na noda ivakarau ni bula ena loma ni noda matavuvale, ena noda veimaliwai kei ira na tamata, ka vakabibi na noda veimaliwai tiko kei na iVakabula.
A tauyavutaka o Jisu Karisito na ivakarau uasivi duadua ni bula e rawa ni da tara cake kina na noda itovo me rawa ni da vakayacora kina na veiyalayalati tabu oqo. E tagutuva na iVakabula mai na Nona bula na veivakauqeti cava ga ena rawa me kauta laivi na nona raica vakatabakidua tiko na Nona ilesilesi vakalou, vakabibi ena gauna a temaki kina mai vei koya na meca se mai vei ira era dau muri Koya ena gauna a veiqaravi tiko kina e vuravura. E dina ga ni sega ni bau ivalavala ca o Koya, e yalomalumalumu ka yalo raramusumusu, ka sinai ena loloma ena vukuna na Tamada Vakalomalagi kei ira na tamata kecega. A vakamalumalumutaki Koya ena mata ni Tamada Vakalomalagi, ka sega ni cakava na lomana me cakava ga na veika sa kerea Vua o Tamana ena veika kecega me yacova na ivakataotioti. Ena gauna mada ga ni rarawa bibi vakayago ka vakayalo, a colata na nodra ivalavala ca na kawatamata kecega e tabana ka bunotaka na dra, ka qai kaya vei Tamana, “Ia me kakua ga ni vaka na lomaqu, me vaka ga na lomamuni” (Marika 14:36).
Sa noqu masu, kemuni na taciqu kei na ganequ, ni da na nanuma tiko na noda veiyalayalati o ya meda sa vakaukauwataki keda tiko meda valuta “na gasau vidi ni ca” (1 Nifai 15:24), ka muria tikoga na ivakaraitaki ni iVakabula me rawa ni da kakaburaki ena Yalotabu ka tiko ga ena nona yasana na Turaga. Meda qai nanuma tiko na ituvatuva nei Peresitedi Monson: “E sega ni rawa mo ni donu ke o ni caka cala tiko; e sega ni rawa mo ni cala ke o ni caka dodonu tiko.” Au sa cavuta na veika kece oqo ena yaca i Jisu Karisito, emeni.


text: 1Ia kemuni na veiwekani au na sega ni rawa ni vosa vei kemuni me vaka au vosa tiko vei ira na tamata sa tiko vei ira na Yalo Tabu; au na vosa ga vei kemuni me vaka ko ni se tamata vakavuravura tiko ga, ka me vaka na gone dramidrami e na vakabauta vakarisito. 2Au a vagunuvi kemuni e na sucu, ka sega ni vakani kemuni e na kakana dina, ka ni a sega ni se rauti kemuni e na gauna ko ya; ia e na gauna oqo e sa sega tiko ga ni ganiti kemuni, 3ka ni ko ni sa tamata vakavuravura tiko ga. Ni sa kune tiko ga e na kemuni maliwa na veivuvutaki, kei na veileti e sega li ni ko ni sa tamata vakavuravura ka i tovo vakayago tiko ga? 4Nikaya tiko e dua vei kemuni, “O i au, au nei Paula” ka dua tale, “O i au, au nei Apolosa” e sega li ni ko ni se vakarautaka tiko ga na i vakarau vakavuravura? 5O cei o Apolosa? Se o cei o Paula? Keirau sa i talai wale ga, ka keirau a vakayagataki mo ni vakabauta kina, me vaka sa lesi keirau kina na Turaga. 6Au sa tea ko i au na nomuni vakabauta ka vakasuasuataka ko Apolosa, ia na Kalou ga sa qai vakatubura. 7Sa ka wale ga kina ko koya sa tea kei koya sa vakasuasuataka, ia sa levu duadua ga na Kalou, o koya sa vakatubura. 8E rau sa tautauvata ga ko koya sa tea kei koya sa vakasuasuataka, ia e na dui taura na tamata yadua na kena i sau me vaka na nona cakacaka. 9Eda sa matacakacaka vata kei na Kalou; ka ko ni sa i teitei ni Kalou. Ko ni sa vale tale ga ni Kalou. 10E na solisoli e a solia vei au na Kalou, au sa virikotora kina e dua na yavu, me vaka e dua na dau ni tara vale maqosa; ia e dua tani tale e qai mai tara vale kina. la me lewa vinaka na tamata yadua na i valavala ni nona tara vale e kea. 11Ni sa i Jisu Karisito ga na yavu sa virikotori tu, ka sa sega ni rawa ni virikotori e dua tani tale na yavu. 12Ia kevaka e dua e tara e na yavu ko ya na koula, na siliva, na vatu talei, na kau, na co malai se na vu ni witi; 13e na qai vakaraitaki ga mai na cakacaka ni tamata yadua; e na vakatakilai e na Siga i Karisito e na bukawaqa, ni na vakatovolei kina na i vakarau ni cakacaka ni tamata yadua e na bukawaqa. 14Kevaka sa sega ni kama yavu na ka sa tara e dua na tamata e na yavu ko ya, e na soli vua na kena i sau. 15Ia kevaka sa na kama yavu na nona cakacaka, sa na sega ni dua na ka e vo vua, ia sa na vakabulai ga ko koya, me vaka e dua e bula mai na dua na kama. 16Ko ni sega beka ni kila ni ko ni sa vale tabu ni Kalou ka sa tiko vei kemuni na Yalo ni Kalou? 17Kevaka e dua na tamata e vakarusa na vale tabu ni Kalou, ena vakarusai koya na Kalou; ni sa savasava na vale ni Kalou ka sa i kemuni sara ga na vale ko ya. 18Me kakua ni dua me vakaisini koya vaka i koya. Ke dua vei kemuni e nanuma ni sa vuku e na vuravura oqo, me yaco mada me tamata lialia me rawa ni qai vuku dina kina. 19Ni sa ka lialia vua na Kalou na vuku ni vuravura oqo. Ni sa volai e na i Vola Tabu, “Sa vesuki ira na vuku ko koya e na nodra i lawaki” 20Sa volai tale ga vaka oqo e na i Vola Tabu, “Sa kila na Kalou ni sa ka mate wale na nodra vakasama na vuku.” 21O koya gona oya me kakua kina ni dua me sakitaka na ka e rawata na tamata. Ni sa nomuni na ka kece 22se ko Paula, se ko Apolosa, se ko Kifa, se na vuravura, se na bula, se na mate, se na gauna oqo, se na gauna sa bera mai, sa nomuni na ka kece ga; 23ia ko ni sa nei Karisito ka sa nona na Kalou na Karisito.


text: 1Na ka au kaya tiko e dina; au sa nei Karisito ka'u sa sega ni lasu, sa vakadinadinataka mai na noqu lewa e loma e na cakacaka ni Yalo Tabu ni'u sa sega ni lasu. 2Sa ka levu dina na noqu rarawa, ka sega ni oti rawa na mosi ni yaloqu me baleti ira na kai noqu, ko ira na tiki ni yagoqu ka noqu dra dina! 3E vinaka cake vei au me a tau vei au na cudru ni Kalou ka'u tawasei tani mai vei Karisito kevaka e rawa ni ra vukei kina. 4Sa i ira na tamata digitaki ni Kalou. Sa okati ira ko koya me ra luvena ka a vakaraitaka vei ira na nona i serau lagilagi. E a cakava tale ga na nona veiyalayalati kei ira, ka solia vei ira na Lawa. E ra sa kila tale ga na sala dodonu ni nona qaravi ka sa nodra tale ga na vosa ni yalayala. 5Sa i ira na nodra kawa na Pateriaki (koya ko ira na nodra qase na Isireli). E na tikina vakayago e a mai sucu tale e na nodra kawa tamata na Karisito. Ia me vakacaucautaki tiko ga na Kalou, o koya sa lewa na ka kece ga ka sega ni mudu! Emeni. 6Au sega ni kaya ni sa sega ni yaco na vosa ni yalayala ni Kalou; ka ni ra a sega ni Isireli dina ko ira kece na kawa i Isireli. 7Era a sega tale ga ni luve ni Kalou kece na kawa i Eparaama, ka ni a kaya na Kalou vei Eparaama, “Era na okati me ra nomu kawa ko ira na kawa i Aisake .” 8E kena i balebale oya ni ko ira na gone e ra sucu ga mai vakadodonu vakayago, era sega ni luve ni Kalou; ia ko ira ga na gone era sucu mai me vaka e yalataka na Kalou, era sa okati me ra nona kawa dina. 9Ka ni a vaka oqo na vosa ni yalayala ni Kalou, “Au na lako mai e na gauna vata oqo e na yabaki ka tu mai, ka sa na dua kina na luve i Sera tagane.” 10Ia e sega ni o koya wale ga oya: ni ko i rau na luvei Repeka tagane e tamadrau vata ga ko Aisake, na tukada. 11Ia me rawa ni vakaraitaki kina ni sa digidigi sara ga ni Kalou vakai koya ka sega ni a veikacivi e na vuku ni cakacaka sa cakava e dua vei rau na drua (ka ni rau sa bera ni sucu ka sega ni se dua vei rau me cakava e dua na ka vinaka se ka ca). 12Sa kaya vei tinadrau ko koya: “E na dau qaravi koya e gone ko koya ka qase” 13Me vaka tale ga sa volai tu e na i Vola Tabu, “Au sa lomani Jekope ka'u cati Iso.” 14Ia a cava me da qai kaya? Sa sega beka li ni dodonu na Kalou? E sega sara. 15Ni a kaya vei Mosese ko koya, “Au na lomani koya au sa via lomana ka'u na yalovinaka vei koya au sa via yalovinaka vua.” 16O koya gona sa sega kina ni vakatau ki na ka e vinakata se cakava na tamata, ia e na loloma ga ni Kalou. 17Ni sa kaya na i Vola Tabu vua na Fero, “Au sa buli iko sara ga me kilai kina na yacaqu e vuravura taucoko.” 18O koya gona oya sa yalovinaka kina na Kalou vei koya sa vinakata, ka vakayalokaukauwataka na tamata e vinakata me yalo kaukauwa. 19E na dua vei kemuni e na kaya mai vei au, “Ke dina oya, e na qai rawa vakacava vua na Kalou me beitaka ni cala e dua na tamata? O cei e na rawa ni vorata rawa na lomana?” 20Ia ko cei ko iko, na wekaqu, mo sauma na vosa ni Kalou? Na kuro qele e na sega ui rawa ni vosa lesu vei koya e buli koya me kaya, “Na cava ko buli au kina vakaoqo?” 21Ni sa tu vua na dautulikuro na nona dodonu me lewa ga na nona vakayagataka na qele me vaka na ka e vinakata; sa rawa ni bulia e rua na kuro mai na dua ga na i buli qele, ka me cakava e dua na kena e sau dredre se dua ga na kena e sau rawarawa. 22Sa vaka kina na Kalou e na ka e sa cakava. Sa vinakata me vakaraitaka na nona cudru, ka vakatakila tale ga na nona kaukauwa. O koya gona oya sa dede dina kina na nona vosoti ira ka sa dodonu me ra cudruvi, ko ira sa ganita me ra vakarusai. 23Sa via vakaraitaka tale ga ko koya na levu ni nona vinaka, vei keda na lewe ni ka sa lomana ko koya, ko i keda eda sa vakarautaki me da vakaivotavota e na nona i serau lagilagi. 24Ka ni sa i keda ga sa kacivi keda ko koya; e sega ni kacivi keda wale ga mai vei ira na Jiu, mai vei ira tale ga na kai matanitu tani. 25Ni sa i koya oqo na ka e kaya na i vola i Osea, “O ira era a sega ni noqu tamata au na kacivi ira me ra ʻNoqu Tamata.ʼ Na matanitu au a sega ni lomana au na kaciva me ʻNoqu Daulomani.ʼ 26Kei na vanua sara ga e a tukuni toka kina vei ira ʻKo ni sa sega ni noqu tamata,ʼ era na vakatokai kina me ra luve ni Kalou Bula.” 27A kacivaka ko Aisea na ka e baleti ira na Isireli, ka kaya, “Kevaka sara mada ga era yaco na Isireli me ra lewe levu me vaka na i wiliwili ni mata ni nuku e na matasawa, ia era na lewe vica ga era na qai vakabulai; 28ka ni na vakayacora na Turaga na nona lewa e vuravura taucoko me vaka sa kaya oti tu; e na totolo ka kaukauwa.” 29E na vaka talega na ka e a sa kainaka oti tu ko Aisea, “Kevaka e a sega ni vakavoca toka vei keda e so na noda kawa na Turaga na Kalou Kaukauwa, keda sa vakataki Sotoma, ka tautauvata kei Komora.” 30Sa i koya oqo na lewe ni ka keitou kaya tiko: Ko ira na kai matanitu tani era a sega ni saga me ra vakadonui, sa vakadonui ira oqo na Kalou e na vuku ni vakabauta. 31Ia ko ira na Isireli, era vakasaqara tiko e so na lawa me vakadonui ira kina na Kalou, ka ra sa sega tiko ga ni kunea. 32A cava era sega tiko ga kina ni kunea? Baleta ni ra vakararavi tiko ga ki na nodra sasaga vaka i ira ka ra sega ni yavutaka na nodra cakacaka e na vakabauta. Era sa tarabe e na vatu ni veivakatarabetaki, 33e kainaki toka kina e na i Vola Tabu: “Raica, au sa vakotora toka mai Saioni e dua na vatu, e na vakatarabetaki ira na tamata; e dua na vatu era na tacaqe kina. Ia ko koya e na vakabauta e na sega ni vakamaduataki!”


text: 1O koya gona ni ra sa vakavolivoliti keda vaka oqo e dua na i lala i vakadinadina levu, me da sa biuta laivi sara na veika kece ga era vakabibitaki keda tu kei na i valavala ca sa kabiti keda matua tiko, ka me da ciciva tiko ga e na yalo dei na cere sa tu e matada. 2Me da rai tiko ga vei Jisu, o koya ka a vakatekivuna ka na vakacavara tale ga na noda vakabauta; o koya tale ga, e na vuku ni marau e waraki koya tu, a sega kina ni maduataka na mate e na kauveilatai ka sa dabe tiko kina edaidai e na liga i matau ni tikotiko vakaturaga ni Kalou. 3Ni vakasamataki koya mada ka a vosota na veivakacacani levu ka ra a cakava vua na i valavala ca! O koya gona ni kakua kina ni yalo lailai se datuvu koso. 4E na nomuni veivala kei na i valavala ca ko ni sa sega mada ni vala me yacova sara yani na vakadavei ni nomuni dra. 5Ko ni sa guilecava li na vosa ni veivakayaloqaqataki ka a vakatokai kemuni kina na Kalou mo ni luvena? “Na luvequ, kakua ni vakawaletaka na veivakadodonutaki ni Turaga, ka kakua ni yalolailai ni sa vakanakuitataki iko ko koya. 6Ni sa dau vakadodonutaki ira kece sa lomani ira na Turaga, ka sa vakanakuitataki ira sa okati ira me ra luvena” 7Ni vosota na veika rarawa ko ni sota kaya me vaka ga era i kuita ni dua na tama; baleta ni nomuni vakararawataki sa vakaraitaki kina ni sa okati kemuni na Kalou mo ni luvena. E a sa bau dua li na gone e sega ni dau cudruvi koya ko tamana? 8Ia kevaka ko ni sega ni cudruvi me vakataki ira kece na luvena, sa kena i balebale ga ni ko ni sega ni luvena dina, ko ni gone ga ni sala. 9O ira tale ga na tamada vakayago era sa dau cudruvi keda, ia eda sa dau dokai ira kina. E sega li ni ganita cake me da vakayalomalumalumutaki keda vua na Tamada vakayalo, ka me da bula kina? 10Ko ira na tamada vakayago era dau cudruvi keda vakalekaleka ga me vaka na ka era vinakata, ia sa dau cudruvi keda na Kalou me da vinaka kina, ka me da vakaivotavota e na nona yalosavasava. 11E na gauna eda totogitaki kina sa vaka mera mosi kece ga na i totogi ka sega ni ka me da marau kina; ia e muri era sa qai dau tauca kina na vakacegu kei na yalododonu vei ira era sa tuberi cake kina. 12O koya gona mo ni qai laveta cake na ligamuni sa wadamele tu ka vakaukauwataka na durumuni malumalumu. 13Ni vakadodonutaka na sala mo ni muria me kakua kina ni vakaleqai na yava sa lokiloki tu, ia me vakabulai ga. 14Ni segata mo ni tiko veilomani kei ira kece ga na tamata, ka tovolea mo ni bula voli e na yalosavasava, ka ni na sega ni raica rawa na Turaga e dua na tamata ke sega ni yalosavasava. 15Ni qarauna me kakua ni dua vei kemuni e vakanadakuya na loloma ni Kalou. Ni qarauna tale ga me kakua ni dua vei kemuni e yaco me vaka na kau gaga sa tubu cake, ka vakavure leqa vei ira na lewe vuqa e na vuku ni kena gaga. 16Ni qarauna me kakua ni dua e yaco me dauyalewa ka tawa lotu me vakataki Iso, o koya ka a volitaka na nona i tutu vakaulumatua e na dua ga na kana. 17Ia ko ni sa kila ni a qai vinakata e muri me taukena na veivakalougatataki i tamana sa sega ni vakadonui, baleta ni a sega ni kunea e dua na sala me veisautaka tale kina na ka e a sa kitaka oti, e dina ga ni a vakasaqara matua ko koya ena nona tagi. 18Ni ko ni sa sega ni lako mai ki na veika ko ni rawa ni tara, na bukawaqa caucaudre ni Saineai, kei na o loaloa, kei na butobuto, kei na cava, 19kei na rorogo ni davui kei na dua na domo ni vosa ka ra a vakamamasu kina na rogoca me kakua ni vosa tale vei ira. 20Ni ra a sega ni vosota rawa na ka e a vakaroti mai, “Ke mani dua wale mada ga na manumanu yava i va e yacova na ulunivanua, sa dodonu me vakaviriki e na vatu” 21Io e a sa vakadomobula dina na kena i rairai ka a kaya kina ko Mosese, “Au sa sautaninini e na rere!” 22Ia oqo ko ni sa lako mai ki na Ulunivanua ko Saioni, ki na koro ni Kalou bula, ko Jerusalemi vakalomalagi, ki vei ira na agilosi sa sega ni wili rawa na kedra i wiliwili era sa soqoni vata tu e na marau. 23Ko ni sa lako mai ki na nodra i soqosoqo na ulumatua era sa volai tu mai lomalagi, vua tale ga na Kalou o kaya sa turaganilewa ni tamata kece ga; ki vei ira tale ga na yalodra na tamata yalododonu era sa vakasavasavataki sara. 24Ko ni sa lako tale ga mai vei Jisu na dauniveivosaki ni veiyalayalati vou, kei na dra sa kureitaki; na dra ka a tukuna na ka e uasivi cake mai na kena ka tukuna na dra i Epeli. 25Mo ni qarauna mo ni kakua ni bese ni rogoci koya sa vosa tiko. Ni kevaka era a sega ni dro bula rawa ko ira era a bese ni rogoci koya ka a vunauci ira e vuravura, eda sa na qai sega sara ni dro bula rawa ko i keda kevaka eda sega ni via rogoci koya sa veivunauci tiko mai lomalagi. 26E a yavalata na vuravura na domona e na gauna koya, ia na gauna oqo sa yalataka ko koya ka vaka, “Au na vakayavalata vakadua tale mada na vuravura, io kei na lomalagi tale ga.” 27Na vosa oqo, “vakadua tale mada”, sa vakaraitaka ni ra na biu laivi na veika era sa vakayavalati rawa me vaka ni ra sa ka buki wale ga me rawa kina ni qai vakavo tu ga na ka sa sega ni yavalati rawa. 28O koya gona me da sa qai vakavinavinaka tiko ga kina ni sa soli vei keda e dua na matanitu ka sega ni yavalati rawa; me da marau ka cabora kina vua na Kalou na i soro vakayalo sa vinaka vua, e na vakarokoroko kei na rere, 29ni sa bukawaqa dau veivakarusai na noda Kalou!


text: 1E vakaevei e tiko li e so na ka era uasivi cake kina na Jiu mai vei ira na kai veimatanitu tani? Se dua li na kena yaga na cili? 2Io e levu dina sara na ka era vinaka cake kina na Jiu! Na kena i matai sa i koya ni a soli vei ira na vosa ni Kalou. 3Ia e vakaevei kevaka e so era sega ni yalodina? E kena i balebale li oqo ni nodra sega ni yalodina me sa na sega ni yalodina tale ga kina na Kalou? 4E sega, sega sara, ni vaka kina! E na dina tiko ga na Kalou veitalia ga ke ra lasu kece na tamata; me vaka sa volai tu, “Me kune ni sa dina tikoga na ka ko ni kaya, ka mo ni qaqa ni ko ni sa lewai.” 5Ia e na vakaevei kevaka e mani vakaraitaki vakavinaka cake mai na i tovo ni Kalou e na vuku ni noda i tovo tawa dodonu? E da na kaya beka ni sa caka cala na Kalou kevaka e vakaitotogitaki keda? Ni sa i koya oqo na mataqali taro e na tarogi dina ga e na vakasama vakatamata. 6E sega sara! Kevaka sa sega ni dodonu na Kalou e na qai veilewaitaki vuravura rawa vakaca? 7Ia kevaka e vakaraitaka vakavinaka cake na lagilagi ni Kalou na noqu sega ni dina, a cava au sa okati tiko ga kina me'u i valavala ca? 8Ia na cava e da sega ni cakava ga kina na ka ca me rawa ni yaco kina na ka vinaka? E so na tamata era vakasewasewani au voli ka beitaki au ni'u tukuna na ka oqo; ia era na cudruvi dina ga me vaka sa ganiti ira. 9Ia sa vinaka cake beka na keda i tuvaki na Jiu mai vei ira na kai veimatanitu tani? E sega sara! Au sa vakaraitaka oti ni da sa tautauvata na tamata kece ga, na Jiu kei na veimatanitu tani, ka da sa tu kece ga e na ruku ni kaukauwa ni valavala ca. 10Me vaka e kaya na i Vola Tabu: “Sa sega sara ni dua na tamata e i valavala dodonu, e sega mada ga ni bau dua. 11Sa sega sara ni dua e kila vakavinaka, ka sega ni dua e bau vakasaqara na Kalou. 12Era sa gole tani kece ga mai vua na Kalou era sa yaco vata kece me sega na kedra yaga, ka sega sara ni dua e i valavala vinaka, e sega sara mada ga ni bau dua. 13Sa vaka na i bulubulu sa dola tu na nodra i tilotilo. Sa lako mai na veivakaisini e na yamedra, ka sa tu e na bele ni gusudra na vosa ca me vaka na weli gaga ni gata. 14Sa sinai na gusudra e na veivatonaki kei na vosa gaga. 15Era sa dau totolo ni vakadave dra. 16Sa dau biu tu mai na rusa kei na rarawa e na vanua era sa lakova oti. 17Era sa sega ni kila na sala ni veivakacegui; 18ka sa sega tale ga ni tu vei ira na rerevaka na Kalou” 19Ia e da sa kila ni ka kece ga e vakaroti e na Lawa, e kainaki vei ira era tiko e na ruku ni Lawa, me vagalui kina na nodra i ulubale na tamata kece ga ka me beitaki kina vua na Kalou na kai vuravura kece ga. 20Ni sa sega sara ni dua na tamata e vakadonui mai vua na Kalou e na nona muria na Lawa; na ka ga e kitaka na Lawa, oya e mai vakaraitaka vua na tamata ni sa i valavala ca. 21Ia oqo sa qai vakaraitaka mai na Kalou na sala sa vakadonuya kina na tamata ko koya; ka ni sega ni rawa e na kena muri na Lawa, ia era sa vakadinadina ga kina na Lawa i Mosese kei ira na parofita. 22Io, sa vakadonui ira na tamata na Kalou e na vuku ni nodra vakabauti Jisu Karisito. Sa kitaka na ka oqo na Kalou vei ira kece ga era sa vakabauti Jisu Karisito, ka ni da sa tautauvata kece ga; 23e da sa i valavala ca kece ga na tamata ka sa sega ni kune vei keda na i tovo ni Kalou. 24E da sa vakadonui wale ga e na loloma soli wale ni Kalou ni sa sauma na keda i sere ko Jisu Karisito. 25E a soli koya na Kalou me rawa ni yaco na nona dra me i bulubulu ni noda i valavala ca ko i keda eda sa vakabauta. Sa soli koya na Kalou me vakaraitaka kina na nona dodonu. E liu e na yalo vosota ni Kalou e a sega kina ni cakava e dua na ka me baleta na noda i valavala ca; 26ia oqo sa qai cakava kina ko koya e dua na ka, me vakatakila kina na nona yalododonu. E na ka oqo sa vakaraitaka kina ni Kalou ni sa yalododonu ka ni sa vakadonuya na tamata yadua e vakabauti Jisu. 27Sa qai cava beka e da sa rawata me rawa ni da dokadokataka? E sega ni dua na ka. Baleta na cava? E baleta ga ni noda vakadonui e sega ni da rawata e na noda cakacaka; e rawa ga e na ka sa cakava na Karisito kei na noda vakabauti koya. 28O koya oqo ni keitou sa vakasamataka na veika kece oqo kei na vakadinadinataka ni da sa vakabulai e na noda vakabauti Karisito ka sega e na vuku ni veika vinaka e da cakava. 29Se sa nodra Kalou duadua beka ga na Jiu na Kalou? Sa sega beka ni nodra Kalou tale ga na kai veimatanitu tani? Io sa nodra Kalou tale ga na kai veimatanitu tani. 30Sa duabau ga na Kalou ka na vakadonui ira na Jiu e na vuku ni nodra vakabauta, kei ira na kai matanitu tani e na nodra vakabauta. 31E kena i balebale beka oqo me sa biu laivi na Lawa e na vuku ni vakabauta? E sega, e da sa qai biuta ga na Lawa e na kena i tutu dina.


text:
Ra osota na lewe ni vanua, qase kei na gone, ira na vakaitutu e cake ena noda matanitu kei ira na mata ni vei matanitu tani na rara levu na Albert Park ena Koroturaga ena mataka edai na kena mai dolavi na macawa balavu ni vakacagicagi ka marautaki talega kina na noda sa tu vaka galala mai vei Peratania.
E kaya o Bainimarma ni sa kena gauna dina me da sa cuqena vata na cakacaka ni matanitu e tu taka na veimaliwai vinaka kei na veivakasaututaki ni tamata yadudua ena noda vanua lomani.
Era soli vukivuki talega na noda mataivalu e vanua vaka kina na mataivalu e wai ena kena marautaki na dolavi ni soqo.
Ena marautaki tiko na siga Moniti nai ka 10 ni Okotova na kena vakananumi na kena a tu galala mai kina ko Viti mai vei Peretania e na yabaki 1970.
Vola ko Maciu Bolaitamana
Money laundering cases are a challenge
Rain stops Fiji Day celebrations in Suva


text:
Kevaka o na rogoca na veisureti mo wasea na nomu vakabauta kei na nomu nanuma me baleta na kosipeli vakalesui mai i Jisu Karisito, ena yaco me nomu itokani tudei na yalo ni loloma kei na yaloqaqa.
I Peresitedi Monson, sa vakamarautaki keimami dina na itukutuku matanidavui me baleta eso tale na valetabu vovou. E vakauasivi cake na kena taleitaki vei ira na wekaqu ka ra bini tu ena yasana o Wyoming.
E dau cakava na Lotu eso na ka e vuravura raraba ena kena tara e dua na valetabu ka sa matau tu na kena ivakarau e Amerika kei Kenada—eda dau dolava raraba kina. Ena loma ni vica na macawa ni bera na kena vakatabui e dua na valetabu vou, eda dolava na katuba ka sureti ira na veiliuliu vakamatanitu kei na lotu, o ira na kena lewe ni Lotu, kei ira na tamata mai na vakabauta vakalotu tale eso me ra lako mai ka sarava na valetabu e se qai tara vou.
Oqo eso na veika vakasakiti ka na vukei ira na tamata e sega ni matata vinaka sara tu vei ira na Lotu me ra vulica vakalevu cake kina na veika e baleta. E voleka ni o ira vakayadua era a laki sarava na valetabu vou era qoroya na totoka ni taudaku ni vale kei na lomana. Era vakadrukai ena maqosa ni cakacaka ni liga kei na kena qarauni vakamatailalai na igacagaca kece sara ni dua na valetabu. Me kena ikuri, e vuqa vei ira na vulagi era vakila eso na ka e sega ni vakatautauvatani rawa ka kilai tani mai na nodra dusimaki mai na valetabu ka se bera ni vakatabui. Sa ikoya oqo na ka era tukuna na vulagi ena noda siga ni dola raraba, ia e sega soti ni bibi na ka e tukuni. Na ka ga e vakurabuitaki ira vakalevu na vulagi mai na so tale na ka sa ikoya o ira na lewe ni Lotu era sotava ena noda siga ni dola raraba. Era dui gole yani na vulagi ka laki balolo tu ni nodra vakanananu na veika era raica mai vei ira na itaukei ni soqo, o ira na Yalododonu Edaidai.
Sa levu cake tikoga na mata e vuravura raraba sa malele tiko mai ki na Lotu ni vakatauvatani ki na veigauna e liu. O ira na dau vakau itukutuku era vola se veivosakitaka e veisiga na Lotu, ripotetaki ni vuqa na itaviqaravi. E vuqa na sala ni itukutuku bibi duadua e Amerika era veivosakitaka e veigauna na Lotu se o ira na lewenilotu. Na veivosaki oqo ena tarai vuravura raraba.
E sa vakayarayarataka tale ga na vakasama na Lotu ena Initaneti, ka, me vaka o sa kila, e sa veisautaka vakalevu sara na sala era veiwaseitaka kina na tamata na itukutuku. Ena gauna taucoko ni dua na siga e vuravura raraba, e veivosakitaki ena Initaneti na Lotu kei na kena ivakavuvuli, ena boloko [blog] kei na mataveilawa veisemai ni veitaratara mai vei ira na tamata era se sega vakadua ni volavola ena dua na niusipepa se dua na mekasini. Era sa cakava na vidio ka veiwaseitaka ena komipiuta. Oqo ko ira na tamata wale ga—ruarua na lewe ni noda vakabauta kei na so tale na vakabauta—ka ra veivosakitaka tiko na Lotu i Jisu Karisito ni Yalododonu Edaidai.
Na veiveisau ena sala ni noda veitaratara e vakamacalataka vakatikina ga se cava na vuna eda laurai vakalevu cake sara kina na “Momani” me vaka e liu. Ia na Lotu e sa tubu tiko ga ka sa toso tiko ki liu. E kena irairai ni levu na tamata era tiko veivolekati kei ira na lewe ni Lotu ka ra veitokani vata, ka ra tu tale ga na lewe ni Lotu kilai ena matanitu, ena bisinisi, ena buturara ni vakalasalasa, ena vuli, kei na veivanua tale eso. O ira mada ga era sega ni lewe ni Lotu era raica na ka oqo, ka ra lomatarotarotaka se cava e sa yaco tiko. E veivakurabuitaki dina ni lewe levu sara era kila vinaka na Lotu kei ira na Yalododonu Edaidai.
Ena kena sa yaco me laurai vakalevu cake na Lotu, era se lewe vuqa ga na tamata era se sega tiko ga ni kila vinaka. Eso na tamata era sa vakatavulici me ra lomalomaruataka na Lotu ka vakabauta na vakasama cala me baleta na Lotu ka sega ni taroga na kena dina na nodra ivurevure ni itukutuku. Era tu tale ga e vuqa sara na itukutuku sega ni dina ka veilecayaki me baleta na Lotu kei na ka e tutaka. E ka dina sara oqo me vakatekivu mai na nona gauna na Parofita o Josefa Simici.
A vola nona itukutuku o Josefa Simici ka dua na kena inaki “meu vakadodonutaka kina na irogorogo oqori vei ira na tamata, era na vakacegu tale ga kina ko ira era via kila na kena dina” (Josefa Simici—Ai Tukutuku 1:1). E ka dina sara ni ra na dau tiko ga e veigauna o ira era veisautaka na dina ka nakita me ra vakacala na ivakavuvuli ni Lotu. Ia e levu ga vei ira era vakataroga na Lotu era vinakata wale ga me ra kila. Oqo o ira na tamata savasava na nodra vakasama ka ra kauwaitaka dina na veika me baleti keda.
Na tubu ni kena irairai kei na kena kilai na Lotu e solia e dua na madigi vakasakiti kivei keda na lewena. E rawa me da veivuke ena kena “vakadodonutaki na cala ni nodra vakasama na tamata,” ka vakadodonutaka na itukutuku cala ni noda vakatauvatani kei na so na ka e sega ni o keda. E bibi cake duadua ga na noda rawa ni wasea se o cei o keda.
Era tu e vica na ka e rawa me da cakava—rawa mo cakava—me vakatorocaketaka na kilai ni Lotu. Kevaka eda cakava ena yalo vata ka kevaka eda vakaitovotaki keda ena ivakarau ni bula vata ga eda dau cakava ena noda vakaitavi ena siga ni dola raraba ni valetabu, era na kilai keda vinaka cake sara o ira na noda itokani kei ira eda tiko veivolekati. Na nodra lomalomarua ena yali yani, na vakasama cala ena yali yani, era sa na qai tekivu kila na Lotu ena kena ituvaki dina.
Meu vakatura mada e vica na vakasama ena ka eda rawa ni cakava.
Matai, e dodonu me da doudou ena noda vunautaki Jisu Karisito. Eda vinakata me ra kila na tani ni da vakabauta o Koya na tamata bibi duadua ena itukutuku kece vakatamata. Na Nona bula kei na Nona ivakavuvuli era usutu ni iVolatabu kei na veivola tale eso eda wilika me ivolanikalou tabu. Na Veiyalayalati Makawa e vakavakarautaki keda ena veiqaravi vakavuravura nei Karisito. Na Veiyalayalati Vou e vakamacalataka na Nona veiqaravi vakavuravura. Na iVola i Momani e solia vei keda e dua na ikarua ni ivakadinadina ni Nona veiqaravi vakavuravura. A lako mai ki vuravura me vakaraitaka na Nona kosipeli me dua na yavudei vei ira na tamata kece ga me rawa kina vei ira na luve ni Kalou kece me ra vulica ka muria na Nona ivakavuvuli. A mani solia o Koya na Nona bula me noda i Vakabula ka Dauveivueti. Mai vei Jisu duadua ga eda rawata kina na noda vakabulai. Sa ikoya gona oqo na vuna eda vakabauta kina ni sa i Koya na usutu ni itukutuku kece vakatamata. E tiko ga e Ligana na noda icavacava tawamudu. E sa dua na ka lagilagi na noda vakabauti Koya ka ciqomi Koya me noda iVakabula, noda Turaga, ka noda iVakavuvuli.
Eda vakabauta tale ga ni sa rawa wale ga ena vukui Karisito na noda kunea na vakacegu ni yalo, na inuinui, kei na mamarau—ena bula oqo kei na tawamudu. Na noda ivunau, e vakatavulica na iVola i Momani, e tukuna vakabibi: “Ia, mo dou toso ki liu ka tudei vei Karisito ena nomudou vakanuinui taucoko sara, mo dou lomana na Kalou kei na tamata kece ga. Ia, kevaka dou sa toso ki liu ka tugana ki lomamudou na vosa i Karisito ka vosota me yacova na ivakataotioti, raica sa kaya vakaoqo na Tamada: Dou na rawata na bula tawamudu” (2 Nifai 31:20).
Eda vakaraitaka noda vakabauti Jisu Karisito ka ciqomi Koya me noda i Vakabula. Ena vakalougatataki keda ka dusimaki keda ena noda sasaga kece sara. Ena noda cakacaka vakavuravura eke, ena vakaukauwataki keda o Koya ka na kauta mai vei keda na vakacegu ena gauna ni veivakatovolei. Kemuni na lewe ni Lotu i Jisu Karisito ni Yalododonu Edaidai mo ni bulataka na nomuni bula ena vakabauti Koya ka sa ikoya oqo na Nona Lotu.
iKarua, mo ivakaraitaki vinaka vei ira na tani. Ni oti na noda vunautaka na noda vakabauta, e dodonu me da muria na ivakasala e solia vei keda ena 1 Timoci 4:12: “Ia mo yaco mo nodra ivakarau era sa vakabauta, ena vosa, ena ivalavala, ena loloma, ena lomadina, ena yalosavasava.”
A vakatavulica na iVakabula me baleta na kena bibi ni noda ivakaraitaki ni noda vakabauta ena nona kaya, “Me caudre vakakina na nomudou rarama ena matadra na tamata, me ra raica na nomudou ivalavala vinaka ka vakarorokotaka na Tamamudou sa tiko mai lomalagi” (Maciu 5:16).
Na noda bula e dodonu me ivakaraitaki ni caka vinaka ka ivalavala dodonu, ena noda tovolea me da muria na Nona ivakaraitaki e vuravura. Na noda caka vinaka o keda vakayadua e rawa ni da vakatorocaketaka kina na noda ivalavala kivei rau ruarua na i Vakabula kei na Nona Lotu. Ena noda vakaitavitaki keda ena cakacaka vinaka, ena noda buladokai ka buladodonu na tagane kei na yalewa, ena seraka yani mai na noda bula na Rarama i Karisito.
Tarava, tukuna yani na Lotu. Ena noda bula e veisiga, eda sa vakalougatataki ena vuqa na madigi me da wasea vei ira na tani na veika eda vakabauta. Ena gauna era vakataroga kina na noda itokani vakatamata kei na itokani vakacakacaka me baleta na noda vakabauta vakalotu, era sa sureti keda tiko me da wasea o cei o keda kei na noda vakabauta. Era na taleitaka beka se sega na Lotu, ia era taleitaka me ra kilai keda ena dua na itagede titobu cake.
Na noqu vakatutu vei kemuni mo ni ciqoma na nodra veisureti. O ira na nomuni itokani era sega ni sureti kemuni mo ni veivakavulici, veituberi, veivakayarayarataki se veivakauqeti. Vakayagataki ira ena rua na sala ni veitalanoa—wasea eso na ka me baleta na nomuni vakabauta vakalotu ia mo ni tarogi ira tale ga me baleta na nodra vakabauta. Vakarautaka na itagede ni nodra taleitaka mai na taro era taroga. Kevaka era taroga e levu na taro, me vakanamata tiko ga na veitalanoa ena saumi ni nodra taro. Mo ni nanuma matua tiko ni vinaka cake me ra taro tiko, mai na nomuni tukuna tiko ga yani na ka.
Eso na lewenilotu era rairai vinakata me ka vuni toka mada na nodra lewena na Lotu. E tu na vuna. Me kena ivakaraitaki, e rawa me ra vakabauta ni sega ni o koya oqo na nodra vanua me ra wasea kina na nodra vakabauta. Era rivarivabitaka beka de ra mani vakacalaka se tarogi ena dua na taro ka ra sega ni sauma rawa. Kevaka e lako mai vei kemuni na vakasama oqo, meu vakasalataki kemuni mada. Nanuma ga na vosa nei Joni: “Sa sega ni tu vata na rere kei na loloma; ia sa biuta tani na rere na loloma levu sara” (1 Joni 4:18). Kevaka eda lomana vakarawarawa na Kalou ka lomani ira eda tiko veivolekati, e yalataki vei keda ni da na vorata na noda rere.
Kevaka mo a se qai sikova wale tale na Mormon.org , sa ikoya na mataveilawa ni Lotu me baleti ira era taleitaka me ra vulica na veika me baleta na Lotu, o ni sa na raici ira na lewenilotu era sa veiwaseitaka na itukutuku me baleti ira. Era sa bulia na itukutuku ena initaneti ka vakamacalataka se o cei o ira kei na vuna e bibi kina vei ira na nodra vakabauta vakalotu. Era sa veivosakitaka sara tiko ga na nodra vakabauta.
E dodonu me da dau goleva na mataqali veivosaki vakaoqori ena loloma Vakarisito. Na rorogo ni domoda, kevaka eda vosa se volavola, e dodonu me dokai ka vakarokoroko, veitalia ga na kena isau mai vei ira tale eso. E dodonu me da yalodina ka dauveinanumi ka tovolea me dau savasava na veika eda kaya. Eda vinakata me da levea na veileti se me da sasabai ena kena ivakarau cava ga.
A vakamacalataka o Pita na iApositolo “Ia ni sa yalosavasava ko koya sa kacivi kemudou, dou yalosavasava tale ga koi kemudou e na ivalavala kece ga” (1 Pita 1:15).
Edaidai na “ivakarau ni veivosaki” e sa vaka me vakayagataki vakalevu cake ga na Initaneti. Keimami sa vakauqeta na tamata, gone se qase, mo ni vakayagataka na Initaneti kei na iyaya me tabaki kina na itukutuku me ra veitaratara ka veiwaseitaka kina na nodra vakabauta vakalotu.
Ena nomuni vakayagataka na Initaneti, e rawa mo ni sotava na veivosaki e lako tiko me baleta na Lotu. Ena nomuni sa dusimaki mai na Yalotabu, mo ni kakua ni lomalomaruataka na nomuni vakuria na domomuni ena veivosaki oqo.
E sega ni vakatautauvatani rawa kei na dua tale na ka mai na nomuni wasea vata kei ira tale eso na itukutuku ni kosipeli i Jisu Karisito. Ena itabagauna vakaitukutuku, sa ikoya na itukutuku yaga duadua ena itukutuku kece e vuravura. E sega ni dua na taro me baleta na kena yaga. Sa ikoya e dua na mataniciva talei (raica na Maciu 13:46).
Ena gauna e veivosakitaki kina na Lotu, eda sega ni tovolea me rogo vinaka cake mai na kena ituvaki sa tu kina. E sega ni gadrevi me da moica vakalailai na noda itukutuku. E gadrevi me da wasea na itukutuku ena yalodina ka vakadodonu. Kevaka eda na dolava na sala ni veitaratara, na itukutuku ni kena vakalesuimai na kosipeli i Jisu Karisito ena vakadinadinataki koya kivei ira era sa vakavakarau tu me ra ciqoma.
Ena so na gauna e tu e dua na duidui levu—se dua na duidui levu ena kila—ena maliwa ni sala eda Lotu tiko kina e loma kei na sala era raica mai kina eso tale mai taudaku. Oqori na vuna taumada eda dau dolava raraba kina na valetabu ni se bera ni vakatabui. O ira na lewenilotu voladia ena dolavi raraba ni valetabu era dau tovolea me ra vukei ira na so me ra raica na Lotu me vaka na noda raica o keda eda sa tiko yani e loma. Era kila ni Lotu e dua na cakacaka vakurabui vakaidina sara, ka ra vinakati ira tale eso me ra kila tale ga. Au kerei kemuni mo ni cakava vakakina.
Au yalataka vei kemuni kevaka o na rogoca na veisureti mo wasea na nomu vakabauta kei na nomu nanuma me baleta na kosipeli vakalesui mai i Jisu Karisito, ena yaco me nomu itokani tudei na yalo ni loloma kei na yaloqaqa, me baleta “ni sa biuta tani na rere na loloma levu sara” (1 Joni 4:18).
Sa ikoya oqo na gauna me vakalevutaki kina na madigi ni wasei ni kosipeli i Jisu Karisito vata kei ira tale eso. E rawa me da vakavakarautaki keda ena noda vakaliuca na madigi e soli kivei keda me da wasea kina na noda vakabauta, sa noqu masu ena yalomalua ena yaca i Jisu Karisito, emeni.


text:
Ni ko ni sa sasaga mo ni bulataka na kosipeli i Karisito, ena tuberi kemuni kei na nomuni matavuvale na Yalo Tabu.
Kemuni na taciqu kei na ganequ, me vaka e tukuna na ivolanikalou, na Liaona e “dua na ka moqimoqili sa caka vakamatai sara” ka tiko kina e rua na idusidusi cowiri, e dua vei rau e dusia tiko na sala me ratou muria o Liai kei na nona matavuvale ki na loma ni lekutu (1 Nifai 16:10).
Au nanuma niu kila na vuna e kurabui kina vakalevu o Liai ni se qai raica vakadua baleta niu nanuma na veika e yaco ena imatai ni gauna au raica ka vakadinadinataka kina e dua na GPS. Au kila ni dua na ibulibuli vou “ka bulicaki vakamatau sara.” Ia, au sega tiko ga ni taura rawa, se kila vakacava na ibulibuli lailai oqo, ka tiko sara ga ena loma ni noqu talevoni, na vanua au tiko kina kei na vanua donu sara ga ena dusia meu lako kina.
Vei au kei watiqu, o Barbara, na GPS e dua na ka ni veivakalougatataki. Vei Barbara ena sega ni ganita me tarovi au meu kele ka taroga se evei na vanua meu lako kina, ia vei au ena kena ibalebale niu sa rawa ni donu ena noqu na kaya, “Sa sega ni ganita meu na taroga e dua, niu sa kila tiko na vanua au lako tiko kina.”
Ia oqo, kemuni na taciqu kei na ganequ, sa tiko oqo vei keda e dua na iyaragi ka uasivi cake sara mai na GPS vinaka duadua. Eda na yali yani ena so na gauna, ki na ituvaki eso. Na veivakauqeti ni Yalo Tabu ena kauti keda lesu mai ki na sala dodonu, ka sa na qai vakalesui keda ki vale na solibula veisorovaki ni iVakabula.
Na yali yani ena yaco ki na dua na iwase ni lewenivanua se ki na tamata yadua. Nikua eda donuya tiko na gauna sa yali kina e vuravura e so na ka, vakabibi na veika eda dau mareqeta kei na ka e dau vakaliuci ena loma ni noda itikotiko.
Ena dua na drau na yabaki sa oti, e a semata na bula marau ni matavuvale o Peresitedi Joseph F. Smith ka vakadreti keda meda vakaliuca na tikina o ya. A tukuna o koya: “Ena sega ni rawa ni dua na marau dina e wasei se tiki tani mai na vale. … E na sega na marau ke sega na veiqaravi, ka sega tale ni dua na veiqaravi e levu cake sara mai na kena veisautaki na vale ki na vale levu vakalou, ka dau vakatorocaketaki ka qarauna na bula vakavuvale. … Na vale sa dodonu me sa veisautaki” (Nodra iVakavuvuli na Peresitedi ni Lotu: Joseph F. Smith [1998], 421, 424).
Na noda matavuvale ena ganita me na vakavoui ena vuravura ni veisau eda sa lako curuma tiko. E dua na kena ivakaraitaki vakurabui sa ikoya na kena sa beci na bula ni vakawati e Amerika. E a ripotetaka na New York Times ena itekivu ni yabaki oqo “ni sa sivia sara ga na kedra iwiwili na gone ka ra sucu ena taudaku ni vakamau: sivia na veimama ni sucu vei ira na yalewa e Amerika, ka ra lailai mai na yabaki 30, e yaco ena taudaku ni vakamau” (Jason DeParle and Sabrina Tavernise, Unwed Mothers Now a Majority Before Age of 30” New York Times, 18 ni Fepe, 2012, A1).
Ia eda kila ni, vei ira era na veiwatini era vakamau e Amerika, e voleka ni veimama era veisere. O ira mada ga era tiko vakamau era vakatara e so na ka me vakataotaka na nodra bula ni veilomani vakamatavuvale.
Ena tautauvata na kena veivakayalolailaitaki tale tikoga na veiyawaki ni vutuniyau kei na dravuadravua kei ira era sasagataka me maroroi na veika bibi vakamatavuvale kei na kena icolacola kei ira era sa vakadeitaka ni sa na sega ni rawa kina e dua na ka. Vakaitukutuku, o ira era sega ni vuli vinaka ka lailai na kedra isau, era na sega beka ni laki vakawati, ka sa na sega na laki lotu, era na tini ki na basu lawa ka vakaluveni ena taudaku ni bula vakamau. Sa vaka tu o ya na iwalewale vovou veivakaleqai eda sa raica tu ena vuqa na veiyasai vuravura. (Raica W. Bradford Wilcox kei na so tale, “No Money, No Honey, No Church: The Deinstitutionalization of Religious Life among the White Working Class,” e tu ena www.virginia.edu/marriageproject/pdfs/Religion_WorkingPaper.pdf.)
Veibasai kei na ka era nanuma e lewe levu, na bula vutuniyau kei na rawa ka vakavuli e rau veisemati sara ka dodonu me tiko ki na na ivakarau ni bula ni matavuvale vakaivakarau.
Na taro e tiko, e baleta na vuna kei na kena revurevu. E tiko beka e so vei keda e qaqaco cake ka vinaka na nodra bula ni matavuvale baleta ni ra vuli vinaka cake ka vutuniyau, se era vuli vinaka cake ka vutuniyau baleta na nodra qaqaco cake ka vinaka na bula ni matavuvale? Ena loma ni Lotu e vuravura raraba oqo eda kila ni o koya ka toka e muri. Ni ra yalataki ira na tamata kina matavuvale kei na ivakavuvuli vakalotu, era sa na qai vinaka cake vakayalo ka vakakina ena bula vakayago.
Sa vakakina, na bula vakaitikotiko, ni na qaqaco cake ni sa vaqaqacotaki na bula ni matavuvale. Na veiqaravi ki na matavuvale kei na kena veika bibi eso era kena yavu. Voleka ni veika kece tale e so sa na kena revurevu walega. Ni rau sa vakamau e lewe rua ka veivakaliuci, erau sa na vakalevutaka na vinaka ni nodrau bula vakailavo. Ni sucu e dua na gone ena loma ni vakamau ka tiko e dua na tama kei na tina, na nona na rawa-ka ena tiko sara ga i lagi. Ni ra sa cakacaka vata ka qito vata na matavuvale era na vinaka cake na itikotiko, vinaka cake na bula vakailavo ka na lailai na veivakailavotaki ni matanitu ka sa na veimaroroi na veika e tuvalaki.
Na itukutuku ca sa ikoya ni kavoro na matavuvale sa vakavuna tiko na ca ni itikotiko kei na bula vakailavo. Ia, na itukutuku vinaka sa ikoya, me vaka na vuna kei na revurevu, na veika ca oqori e rawa ni veisautaki, kevaka me veisautaki na vuni kena yaco tiko. Na ivalavala ca ena wali ena kena bulataki na ivakavuvuli dodonu. Kemuni na taciqu kei na ganequ na vuna bibi duadua eda bula tiko kina ena gauna oqo sa ikoya na matavuvale. Kevaka meda na dinata na veika oqo, eda na vakatorocaketaka na ituvaki tale eso ni noda bula ka da na yaco, me dua na matatamata ena loma ni lotu, ka dua na ivakaraitaki ka dua na bikeni kivei ira na tamata kecega e vuravura.
Ia, oqo ena sega ni rawarawa ena vuravura e veivukiyaki kina na yalo ka vakakina ni vuravura e vaka me sa toso tiko ga ka veiveisau tu ga ena veigauna ka se bera ni bau laurai me vaka oqo ena dua na gauna. Ena sega ni duadua tu ga na ka me balavu na kena gauna. Na ivukivuki, ilakolako ni veika, isulusulu vou, dina vapolitiki, vakakina na ka e kilai baleta na dina kei na lasu, era veisau ka toso na veika oqo. Me vaka ga sa tukuna oti mai na parofita o Aisea, ni lasu sa tukuni ni dina kei na dina sa lasu (raica na Aisea 5:20).
Sa qai rabailevu ga na tawase ni veika vakayalo ka ni sa qai torocake ga na veivakacalai kei na idre ca nei vu-ni-ca ka dreta sara tikoga na yalo ki na butobuto me vaka e dua na makeneta loaloa—sa vakakina na kosipeli ni dina kei na rarama e dreta na yalo ni tamata vinaka kei ira na dokai e vuravura, era vakasaqara na bula savasava kei na vinaka.
Eda na lewe lailai beka, ia ni da sa lewe ni Lotu e rawa ni da takosova na ilati rabailevu oqo. Eda kila na kaukauwa ni veiqaravi vei Karisito ka kauti keda vata mai ni da luvena na Kalou, se vakacava na duidui ni nodra bula vakayalo kei na nodra rawa-ka. Ena dua na yabaki sa oti eratou a veisureti kina na Mataveiliutaki Taumada meda vakaitavi ena dua na veiqaravi me vakananumi kina na yabaki 75 ni parokaramu ni welefea, ka vukei ira na tamata mera bula-rawati ira cake vakalevu. E milioni na aua era lolomataka na lewenilotu ena veiyasai vuravura.
Na Lotu e vaka na ivakaruru mai na wasawasa voravora, na iyaqa ena wai veivukiyaki ni veisau kei na veitawasei, ka bikeni vei ira era vakaliuca na vinaka ka vaqara na bula dodonu. Sa vakayagataka na Turaga na Lotu oqo me iyaya ni cakacaka me dreti ira mai na luvena mai na veiyasai vuravura ki na veimaroroi ni Nona kosipeli.
Na Yalo i Ilaijia, ka sega na kena iyalayala, sa kaukauwa cecere talega ena inaki ni Turaga me baleta na nodra icavacava bula-tawamudu na luvena. Ena vosa nei Malakai, na Yalo ni Yalo Tabu ena vukica “na yalodra na tamadra vei ira na luvedra, kei na yalodra na luvedra vei ira na tamadra” (Malakai 4:6).
Na Lotu e tiko me ivakaraitaki ni veisau ni yalo ka idewadewa ni veika vinaka e vuravura. Vei ira na lewe ni Lotu ka ra vakamau ena valetabu ka ra dau lakova wasoma na lotu ena Siga Tabu, e lailai sara na veisere ni vakatauvatani kei na kena e vuravura, ka ra sa dau veivolekati sara na lewe ni matavuvale ka ra dau veitaratara wasoma. Na ituvaki ni bula ni matavuvale e vinaka cake sara, ka da na bula dede sara mai vei ira tale e so. Eda solia vakalevu na veika vakailavo ka da veiqaravi vakalevu cake vei ira era leqa tu, ka da na vaqara talega na gaunisala ni vuli torocake. Au tukuna na veika oqo, kau sega ni dokadokai au, ia, meu vakadinadinataka ga ni bula ena vinaka cake (ka na marautaki cake) ni sa vuki na yalo ki na matavuvale ka sa bula talega na matavuvale ena rarama ni kosipeli i Karisito.
Ia, na cava meda cakava meda kakua kina ni yali? Na imatai, meu vakatututaka meda na tuva na veika me liu. Tuva na veika e yaco ena taudaku ni matavuvale me muria ka tokona na veika e yaco ena loma ni nomu matavuvale. Nanuma na ivakasala mai vei Peresitedi Harold B. Lee ni kaya, “na cakacaka bibi duadua … ko na cakava sa ikoya na itavi ena loma ni nomu matavuvale” (Nodra iVakavuvuli na Peresitedi ni Lotu: Harold B. Lee [2000], 134) kei Peresitedi David O. McKay ni a kaya “Ena sega ni dua na rawa ka me na sosomitaka rawa na druka mai vale” (cavuti mai vei J. E. McCulloch, Home: The Savior of Civilization [1924], 42; ena Ripote ni Koniferedi, Epe. 1935, 116).
Vakarautaki iko mo na tiko ena gauna ni masu kei na wili ivolanikalou kei na itaviqaravi vakamatavuvale. Vakaitavitaki ira na luvemu e vale mera vulica na cakacaka. Vakavulici ira ni bulataki ni kosipeli ena tuberi ira laivi mai na veika ca, veidauci vakaveitalia, ivalavala kaukauwa ena initaneti, na veisala ni vakau itukutuku, kei na qito ena vidio. Era na sega ni yali, ka ra na tu vakarau mera vakaitavitaki ena gauna era sa lesi kina.
Kena ikarua, meda na cakava na ka ena kena veitaravi dodonu! Me liu na vakamau qai tarava na vakamatavuvale. Sa rui levu e vuravura era sa guilecava na ituvatuva dodonu oqo ni veika me na caka ka nanuma ni ra na rawa ni veisautaka se vakasuka lesu. Kauta laivi na ka o rerevaka tiko ena yalo ni vakabauta. Vakararavi ki na kaukauwa ni Kalou me na tuberi kemuni.
Vei kemuni o ni se bera ni vakawati, ni yadrava sara vakamatau na kunei ni dua na nomuni itokani tawamudu. Kemuni na cauravou ni nanuma e dua tale na ka a kaya o Peresitedi Joseph F. Smith: Na “Dawai balavu … e [tiko kina] na vakasama e veivakacalai, [ni sa] totoka tiko o ya baleta [ni] sega soti [ni] levu na kena ogaoga. … Na leqa dina e tiko vei ira na cauravou. Na kena sega ni muri ena kauti ira tani mai na sala ni qaravi itavi kei na icolacola. … Ena laki kedra wale na isamunidawa o ira na ganedra … [ka ra] na vakawati ke rawa, ka ra na ciqoma ena yalomarau na itavi ni qaravi ni bula ni matavuvale.” (Gospel Doctrine, 5th ed. [1939], 281).
Kivei kemuni na goneyalewa mo ni kakua ni vagolea laivi na vakasama ni qaravi ni itavi oqo. Ena sega tale ni dua na cakacaka ena kauta mai na yalo vakacegu me vaka na susugi ni dua na matavuvale. Ni ko sa yacova mai na noqu yabaki ni bula, ko na qai kila kina vakavinaka.
Na ikatolu, o kemuni na veiwatini, mo ni na duavata ena nomuni bula vakawati. Ni dau wilika wasoma ka kila na ivakaro baleta na matavuvale ka vakamuria. Levea na lewa tawadodonu ena veigauna kece. E sega ni dua e taukena na watina se o ira na gone; na Kalou ga e Tamada kece, ka sa solia mai vei keda na galala ni bula ni noda matavuvale, ka a Nona taumada tu, me na vukei keda meda rawa ni qai vakataki Koya. Me vaka ni da luvena meda na vulica mai vale meda lomana na Kalou ka kila ni rawa ni da na kerei Koya ena ka ga eda na gadreva. O keda kece, se da vakawati se dawai, e rawa ni da na bula marau ka veitokoni ena matavuvale cava ga eda sa mai lewena.
Kena iotioti, vakayagataka na veiivurevure ni matavuvale ena Lotu. Ni ra susugi cake na luveda, sa rawa ni vakayagataka na veivuke e solia na tabanalevu na matavuvale. Na veitokoni kei na cakacaka vata kei ira na iliuliu ni matabete kei na iliuliu ni veimataisoqosoqo ka vakayagataka na parokaramu ni itabagone kei na matavuvale e tiko ena Lotu. Ni nanuma e dua tale na vosa cavuti veivakauqeti nei Peresitedi Lee—na Lotu sai koya na bai viri wavoki me tarai cake kina na matavuvale tawamudu (raica na Nodra iVakavuvuli na Peresitedi ni Lotu: Harold B. Lee [2000], 148).
Ia, kevaka me o kemuni, se na nomuni matavuvale, o ni sa mai yali, sa na gadrevi ga mo ni bulataka na ivakavuvuli ni iVakabula ka volai tu ena Luke, wase 15, me vakadodonutaki kemuni. Eke, e tukuna kina na iVakabula, na ivakatawa ni sipi ka vakasaqara na nona sipi sa yali, na yalewa sa vakasaqara na tikinisiliva sa yali, kei na nona marautaki na gone cidroi ni sa lesu tale mai ki nona vale. Na cava na vuna e vakavulica kina o Jisu na vosa vakatautauvata oqo? E vinakata o Koya meda kila ni sega ni dua vei keda me sa rui yali vakaca sara ka sega ni rawa me na raica lesu tale na nona sala ena Nona Veisorovaki kei na Nona iVakavuvuli.
Ni ko ni sa sasaga mo ni bulataka na kosipeli i Karisito, ena tuberi kemuni kei na nomuni matavuvale na Yalo Tabu. Ena tiko ga vei kemuni e dua na GPS me tukuna tiko vei kemuni na vanua o ni sa tiko kina kei na vanua mo ni na gole kina. Au vakadinadinataka ni Dauveivueti ni kawatamata e lomani keda kece sara, ka sa yalataka ni kevaka meda na muri Koya, o Koya ena liutaki keda lesu tale ki na i serau ni Tamada Vakalomalagi, ni o ya na noqu ivakadinadina ena yaca i Jisu Karisito, emeni.


text:
Ni da tugana ki yaloda kei na noda bula na itukutuku ni rua na siga sa oti, eda na vakalougatataki.
Kemuni na taciqu kei na ganequ lomani, eda sa yacova tale mai na itinitini ni dua na koniferedi raraba veivakauqeti. Au sa vakamamautaki vakayalo ka laveti cake, kau kila ni o ni sa vakila talega na yalo digitaki ni koniferedi oqo.
Eda vakaraitaka na noda vakavinavinaka mai vu ni yaloda vei ira kece sara era sa vakaitavi ena veisala kece sara. Sa totoka na kedra vakavuvulitaki ka taumuri tale na dina ni kosipeli. Ni da tugana ki yaloda kei na noda bula na itukutuku ni rua na siga sa oti, eda na vakalougatataki.
Me vaka na kena ivakarau, ena tabaki tu na veika kece sara e vakayacori ena koniferedi oqo ena itabataba ni Ensign kei na Liahona ka tarava. Au vakayaloqaqataki kemuni mo ni wilika tale na vosa ka vakananuma vakatitobu na itukutuku era tu kina. Au sa raica ena noqu bula ni levu cake sara na ka au rawata mai na ivunau veivakauqeti oqo niu vulica vakatitobu cake.
E sega ni vakatauvatani rawa na kena kaburaki na koniferedi, e kosova na veivanua kei na veiwasawasa vei ira na tamata ena veivanua kecega. E dina ni keimami yawa mai na vuqa vei kemuni, keimami vakila na yalomuni ka vakauta yani na neimami iloloma kei na vakavinavinaka vei kemuni.
Vei kemuni na veitacini o ni sa vagalalataki ena koniferedi oqo, meu vakaraitaka mada na neimami vakavinavinaka mai na vu ni yaloi keimami kece sara ena vuqa na veiyabaki ni nomuni veiqaravi ena yalodina. E sega ni wili rawa o ira era sa vakalougatataki mai na nomuni cau ki na cakacaka ni Turaga.
Kemuni na taciqu kei na ganequ, au se qai marautaka walega ena dua na gauna lekaleka sa oti na ika 85 ni noqu siganisucu, kau sa vakavinavinakataka na veiyabaki yadua sa solia vei au na Turaga. Niu vakananuma na veika au sotava ena noqu bula, au vakavinavinaka Vua ena levu ni Nona veivakalougatataki vei au. Me vaka au a cavuta ena noqu itukutuku ena mataka nikua, au sa vakila na ligana ni dusimaka tiko na noqu sasaga niu tovolea vagumatua meu qaravi Koya ka qaravi kemuni kece.
Na itutu vaka-Peresitedi ni Lotu e levu sara na kena itavi. Au sa vakavinavinaka vakalevu kina vei rau na noqu daunivakasala yalodina, ka rau veiqaravi tiko e yasaqu ka rau sa dau tu vakarau ka rawata vinaka me rau veivuke ena cakacaka e yaco mai ki na Mataveiliutaki Taumada. Au vakaraitaka talega na noqu vakavinavinaka vei ira na turaga dokai ka ra lewena na Kuoramu ni iApositolo Le Tinikarua. Era sega ni guce rawa ena kena cakacakataki na nona inaki na iVakavuvuli, kei ira na lewe ni Veikuoramu ni Vitusagavulu ka ra vakarautaka tiko na veivuke veivakauqeti vei ira.
Au gadreva talega meu vakacaucautaki kemuni, na taciqu kei na ganequ, se na vanua cava ga o ni tu kina e vuravura raraba, ena veika kece sara o ni cakava ena nomuni tabanalevu kei na tabana, nomuni iteki kei na tikina. Ena nomuni tu vakarau mo ni ciqoma na veikacivi ki na nomuni bula, o ni sa veivuke tiko ena kena tarai cake na matanitu ni Kalou e vuravura.
Me da sa dau veiraici tiko vakataki keda, ka veivuke ena gauna ni leqa. Me da kakua ni dau veivakaduiduitaki se vakalelewa, ia me tiko vei keda na yalovosota ka vakatotomuria tikoga na nona ivakaraitaki ni loloma kei na yalovinaka na iVakabula. Ena vakasama oqori, me da sa qai veiqaravi yani vakataki keda ena yalodina. Meda qai masuta na veivakauqeti me da kila na nodra gagadre o ira era tu wavoliti keda, oti me da qai toro yani ka veivuke.
Me da dau marau tikoga ni toso tiko na noda bula. E dina ni da bula donumaka na gauna dredre, na Turaga e lomani keda ka dau nanumi keda tiko. Sa dau tiko ga e yasada ni da cakava tiko na veika dodonu. Ena vukei keda ena gauna ni leqa. E dau yaco mai ki na noda bula na dredre, na leqa eda sega ni namaka ka da sega ni digitaka. E sega ni dua vei keda e vakuwai kina. Na inaki ni bula oqo me da vuli ka tubu cake me da ucuya vakalevu na Tamada, ka sa vakavuqa ni da dau vuli vakalevu cake ena gauna ni dredre, se vakacava ga na mosi ni lesoni. E rawa talega ni vakasinaiti ena reki na noda bula ni da muria na ivakavuvuli ni kosipeli i Jisu Karisito.
Sa veivakauqeti na Turaga, “Mo dou vakacegu; au sa vakamalumalumutaki vuravura.”1 Sa dodonu me kauta mai vei keda na marau levu na kila oqo. A bula o Koya ena vukuda ka mate o Koya ena vukuda. Sa sauma o Koya na isau ni noda ivalavala ca. Me da vakatotomuria na Nona ivakaraitaki. Me da vakaraitaka na noda vakavinavinaka cecekia Vua ena noda ciqoma na Nona isoro ka bulataka na itovo ena rawa kina vei keda me da lesu tale ka laki bula vata kei Koya ena dua na siga.
Me vaka au sa dau tukuna ena veikoniferedi sa oti, au vakavinavinaka vei kemuni ena nomuni masu ena vukuqu. Au gadreva; au dau vakila. O keimami na Vakaitutu Raraba keimami dau nanumi kemuni ka masuta na veivakalougatataki digitaki ni Tamada Vakalomalagi me sobuti kemuni.
Ia oqo, kemuni na taciqu kei na ganequ, eda sa na mai rube toka me ono na vula. Me sa tikoga kei kemuni na Kalou me yacova ni da qai sota tale ena gauna ko ya. Ena yaca ni noda iVakabula ka Dauveivueti, io ko Jisu Karisito na Turaga, emeni.


text:
Tekivu e dai, e na veisiko tiko o Bainimarama mai Ba, Nadi, kei Rakiraki.
Namaki me na sota tiko na Paraiminisita kei ira na dau tei dovu mai Nanuku kei Malau e Rakiraki kei na nodra matabose ni dau tei dovu.
E na nona tiko mai Ra na macawa sa oti, e a tukuna kina o Bainimarama ni sasaga sara taki tiko vakaukauwa na matanitu me vakatoroicaketaki na gaunisala, livaliva, wai vata kei na vuli, vakauasivi e na taudaku ni vei koro lelevu.
Mate e tolu e gaunisala, kawai na ovisa
Police explore human bone find


text:
1Ni sa oti na veika koya, sa qai vakalakova ko Jisu na veivanua e so e Kalili. E a sega ni via lako ki Jisutia ko koya me vaka ni ra via vakamatei koya tiko na Jiu. 2A sa voleka tiko na gauna ni nodra Solevu ni Vale Vakacevaceva na Jiu. 3E ratou a mani kaya kina vua na tacina, “Lako tani e ke, ka lako ki Jutia, me ra na raica tale ga na nomu tisaipeli na cakacaka ko cakava tiko. 4Ni sega ni dua e dau cakava vuni tu ga na ka, kevaka e gadreva tiko me kilai. Me vaka ni ko sa cakava tiko na veika oqo, vakaraitaki iko ki vuravura.” 5(Ka ni ratou a sega tale tiko ga ni vakabauti koya ko iratou na tacina.) 6Sa qai kaya kina vei iratou ko Jisu, “E se sega tiko ni yaco mai na noqu gauna, ia vei kemudou sa tautauvata tu ga na gauna kece ga. 7Era sega ni cati kemudou rawa na lewe i vuravura; ia era cati au ga, ni'u sa vakatakila tiko ni sa ca na nodra i valavala. 8Dou lako cake ga ko i kemudou ki na Solevu: au na sega mada ni lako ki na Solevu oqo; ka ni sa sega ni yaco sara mai na noqu gauna.” 9Ia ni sa kaya oti na veika oqo vei iratou, sa qai mai tiko voli ga yani e Kalili. 10Ia ni ratou sa lako oti na tacina ki na Solevu, sa qai lako cake tale ga kina ko Jisu; a sega ni lako e na matana levu, ia e a lako vakavuni ga. 11Era a vakasaqarai koya na Jiu e na Solevu, ka ra kaya, “E vei mada ko koya?” 12E a levu na veivosaki lo baleti koya vei ira na lewe vuqa. Era a kaya e so, “A tamata vinaka ko koya.” Era kaya e so tale, “E sega, sa vagolei ira vakatani na lewe vuqa ko koya ” 13Ia e sega ga ni dua me vosa doudou me baleti koya, ni ra sa rerevaki ira na nodra i liuliu na Jiu. 14Ia ni sa rauta na veimama ni gauna ni Solevu, sa qai lako cake ko Jisu ki na Valenisoro, ka tekivu me veivakatavulici. 15Era a kurabui kina na nodra i liuliu na Jiu, ka kaya, “Sa dua tani na levu ni kila ka ni tamata oqo! E la'ki rawata tu beka mai vei, ni a sega tu ni vuli?” 16Sa qai sauma vei ira ko Jisu, ka kaya, "E sega ni noqu na i vakavuvuli au sa vakatavuvulitaka tiko vei kemuni, e nei koya ga ka a talai au mai. 17Kevaka e dua na tamata e via cakava na loma ni Kalou, e na kila na i vakavuvuli, se sa ka mai vua na Kalou, se'u sa vosa tiko vakai au ga. 18Ko koya e vosa e na nona kaukauwa ga vaka i koya, e vakasaqara tiko na nona dokai, ia ko koya e vakasaqara na dokai nei koya ka talai koya mai, e tamata dina ka sega vua na cala. 19E sega li ni a solia vei kemuni na Lawa ko Mosese? Ia e sega ga ni dua vei kemuni e muria na Lawa. A cava ko ni via vakamatei au tiko kina?” 20Era sa qai sauma mai na lewe vuqa ka kaya, “E tiko vei iko e dua na tevoro: ko cei e via vakamatei iko?” 21Sa qai sauma ko Jisu ka kaya vei ira, “Au a cakava e dua na cakacaka mana, ia ko ni a kurabui kece kina. 22E a vakaroti kemuni ko Mosese mo ni cilivi ira na luvemuni tagane (e dina ga ni a sega ni vu mai vei Mosese na veicilivi, mai vei ira ga na qase), ka ko ni a mani ciliva e dua na gone tagane e na Siga ni Vakacecegu. 23Ia kevaka sa cilivi na gone tagane e na Siga ni Vakacecegu, me kakua kina ni voroki na Lawa i Mosese me baleta na veicilivi, a cava ko ni qai cudruvi au kina ni'u a vakabula, me bula vinaka sara e dua na tamata e na Siga ni Vakacecegu? 24Ni kakua ni dau lewa na ka e na kena i rairai ga, ia ni vakataulewa ga e na i vakarau ni lewa dodonu.” 25Era sa qai kaya e so vei ira na kai Jerusalemi, “E sega li ni ko koya oqo era a saga tiko na veiliutaki me ra vakamatea? 26Ia raica, e vosa tiko koya ko koya e na matana levu, ka ra bau sega ni kaya vua e dua na ka! E vakaevei? Era sa vakadeitaka beka e lomadra ko ira na i liuliu ni sa i koya dina oqo na Karisito? 27Ia na Karisito, ni sa lako mai, e na sega e dua e kila se lako mai vei. Ia na tamata oqo eda kila na vanua e lako mai kina.” 28Ia ni sa veivakatavulici tiko ko Jisu e na Valenisoro sa kaci e na domo levu, ka kaya, “Ko ni sa kilai au dina li, ka kila tale ga na vanua au lako mai kina? Au sega ni lako mai e na noqu lewa vakai au. Ia sa dina ko koya ka talai au mai, ko koya ko ni sega ni kila. 29Ia au sa kilai koya ko i au, ka ni'u a lako ga mai vua, ka a talai au mai ko koya.” 30Era sa qai saga me ra vesuki koya, ia e a sega ga ni bau dua e tarai koya, ni a se sega ni yaco mai na nona gauna. 31Ia era a vakabauta e lewe vuqa vei ira na tamata ka ra kaya, “Ni sa na lako mai na Karisito, e na levu cake beka na cakacaka mana e cakava mai na kena sa cakava rawa na tamata oqo?” 32Era a rogoca ko ira na Farisi na nodra veivosakitaki Jisu lo tiko vaka koya ko ira na lewe vuqa, ka ra a mani talai ira na ovisa ko ira na bete levu kei ira na Farisi me ra la'ki vesuki koya. 33Sa qai kaya vei ira ko Jisu, “Au na tiko vakalailai wale tale ga kei kemuni, ka'u sa na qai lako vua ka a talai au mai. 34Ko ni na vakasaqarai au, ka na sega ni kunei au, baleta ni ko ni na sega ni rawa ni lako ki na vanua au na tiko kina.” 35Era a veikayaka kina vakai ira na nodra i liuliu na Jiu, “Evei beka na vanua e na lako kina na tamata oqo, me da na sega ni kunei koya rawa kina? E na lako beka li vei ira na noda era dui veiseyaki tu e na veikoro va-Kirisi, ka la'ki vakatavulici ira na kai Kirisi? 36A cava beka na i balebale ni nona kaya, ʻDou na vakasaqarai au ka sega ni kunei au; na vanua tale ga au na tiko kina dou na sega ni lako rawa kina?’ “ 37E na i otioti ni siga ni Solevu, na siga bibi duadua sara e na Solevu, sa qai tu cake ko Jisu ka kaci, ka kaya, “Kevaka sa via gunu e dua na tamata, me lako mai vei au, ka gunu! 38Ko koya sa vakabauti au, me vaka e kaya na i Vola Tabu, e na dave mai lomana na veiuciwai ni wai bula!” 39E a vosataka na ka oqo ko koya me baleta na Yalo Tabu, na Yalo ka na soli vei ira era na vakabauti koya e muri. Ka ni a se sega ni soli na Yalo Tabu e na gauna koya baleta ni se bera ni kau cake ko Jisu ki na nona i tikotiko lagilagi. 40Ni ra sa rogoca na vosa koya e lewe vuqa vei ira na tamata, era sa qai kaya, “Sa i koya dina oqo na Parofita.” 41E so tale era kaya, “E na lako li mai Kalili na Karisito? 42E a sega li ni kaya na i Vola Tabu ni na tubu mai na kawa i Tevita na Karisito, ka ni na mai sucu mai Peceliema, na koro ka a tiko kina ko Tevita?” 43A mani tubu kina e dua na veileti vei ira na tamata me baleti koya. 44Era a via vesuki koya e so, ia e a sega ga ni bau tarai koya e dua na tamata. 45Ia ni ra sa lesu tale na ovisa era sa qai tarogi ira ko ira na bete levu kei ira na Farisi, ka ra kaya, “A cava ko ni sega ni kauti koya mai kina?” 46Era sa qai sauma na ovisa, ka kaya, “E sega ni se bau dua na tamata e vosa me vaka na tamata koya!” 47Era sa qai kaya na Farisi vei ira na ovisa, “O i kemuni tale ga o ni sa la'ki rawai? 48O ni sa bau kila li e dua li vei ira na i liuliu se vei ira na Farisi me vakabauti koya? 49O ira na lewe vuqa era tu koya era sega ni kila na Lawa i Mosese, o koya gona e sa na yaco kina vei ira na cudru ni Kalou!” 50E dua vei ira na Farisi ka tiko e kea ko Nikotimo, o koya ka a la'ki raici Jisu e na dua na gauna e liu. Sa qai kaya ko koya vei ira na kena vo, 51“E na vakatau lewa li na noda Lawa vua e dua na tamata ni sa bera ni rogoci koya mada e liu me kila na ka e a cakava?” 52Era a qai sauma ka kaya vua, “E sega li ni ko kai Kalili tale ga ko iko? Vakasaqara e na loma ni Vola Tabu ka raica ni sa sega mada ni bau dua na Parofita e tubu mai Kalili ” 53Era sa qai dui lako kece ga na tamata ki na nodra veivale.
Copyright
Learn More


text:
Ena veivanua cava ga era gole kina o ira na noda lewenilotu kei ira na daukaulotu, sa dua ga na itukutuku o ya na vakabauta kei na vakanuinui vua na iVakabula o Jisu Karisito.
E dusimaki na noqu itukutuku vei ira era vakaleqai tu ena keda maliwa, vakacolati tu ena yalo luvuci kei na malumalumu kei na sega ni taucoko, rarawa, kei na yalolailai.
Ena 1971, au a lesi meu gole ki na veikoniferedi ni iteki mai na Ra kei Samoa, oka kina na kena tauyavutaki e dua na iteki vou ena yanuyanu o Upolu. Ni oti na veivakatarogi eso keitou a sauma e dua na waqavuka lailai ki na yanuyanu o Savai’i me laki vakayacori na koniferedi ni iteki e kea. A ro yani na waqavuka ena kena rara veico e Faala ka dodonu me ia na ilakolako lesu mai ena yakavi e tarava me keitou lesu tale mai ki na yanuyanu o Upolu.
Na siga me sa ia na seredali mai Savai’i, a tau toka na uca. Ena kena kilai ni sega ni ro rawa na waqavuka ena vanua suasua, keitou a draiva sara yani ki na ucuna e ra ni yanuyanu oqo, ki na dua na rara ni waqavuka tuvaki ca e dela ni dua na baniua lase. Keitou wawa ka sa bogi, ia a sega ni yaco mai e dua na waqavuka. Oti, keitou rogoca sara ena retio ni sa liwa tiko e dua na cava, ka sega ni vuka rawa na waqavuka. Keitou a walesi lesu ni keitou sa na lesu yani ena waqa. E dua e dodonu me na sotavi keitou mai Mulifanua.
Ni keitou sa seredali mai na toba e Savai’i, a taro sara o kavetani ni waqa 40 na fute (12- na mita) vei peresitedi ni kaulotu ke tiko vua e dua na cina livaliva. E kalougata, ni tiko vua ka solia sara yani vei kavetani. Keitou takosova yani na 13 na maile (21 na kilomita) ki na yanuyanu o Upolu ena wasawasa voravora sara. E sega ni dua vei keitou e kila ni sa ravuta sara tikoga na yanuyanu e dua na cava rerevaki, ka keitou sa na saba donu.
Keitou yaco yani ki na toba e Mulifanua. E tiko kina e dua na icurucuru qiqo me keitou na curuma yani ena bati ni cakau. E tiko e dua na cina e delana ena baravi e cake kei na ikarua ni cina e ra e vakatakilakilataka na icurucuru qiqo. Ni vagolei yani e dua na waqa ena gadrevi me rau veidonui cake na cina, sa qai muataki yani kina vakadodonu na waqa me curu yani ena batini veivatu rerevaki ni icurucuru.
Ia ena bogi o ya sa dua tu ga na cina. Rau sa wawa tu mai matasawa na elda me sotavi keitou, ia na takoso a taura e dua na gauna balavu cake. Ni oti e vica na auwa nodrau vakaraica tiko mai me laurai na neitou waqa, rau sa wale na elda ka moce, ka guilecava me rau waqara na ikarua ni cina, na cina e ra. Sa yaco kina, me seva na icurucuru ena cakau.
A vagolea toka na waqa o kavetani ena kena a rawata rawa me veidonui ki na cina e cake e baravi ka dua na kaimua a taura toka na cina livaliva kerei mai me cinava na mua e liu, me laurai na veivatu e liu. Keitou rogoca na kena caroba na ua lelevu e cakau. Ni keitou sa raica rawa ena cina livaliva ni ra sa voleka, a kaila ena domobula o kavetani me vakasukasuka ka gole tani ka tovolei tale me kunei na icurucuru.
Ni oti e vuqa na sasaga, sa kila o koya ni sa sega ni kunei rawa na icurucuru. Keitou sa na tovolea ga me keitou yacova yani na toba e Apia ka 40 na maile (64 na kilomita) na kena yawa. Keitou sa sega ni vorata rawa na kaukauwa rerevaki ni draki. Au sega mada ni bau sotava e dua na butobuto me vaka o ya.
Keitou a sega ni toso ena imatai ni auwa, e dina ga ni sa taucoko na igu ni idini. E cola ua lelevu vakaitamera na waqa ka cegu dula e dela ni ua ka lasika mai na ivocevoce e dela ni wai. Na sautaninini ni ivocevoce e kurea vakalevu sara na waqa ni bera ni sisi yani ki yasana kadua.
Keitou a davo vakatetaba ena iubi ni kako, ka qumia toka e dua na yasana ka qamuta toka na yasana ka dua me kakua ni kuitaki laivi. A cawadru na ligai Brother Mark Littleford ka botolaki ena ba ni waqa kaukamea e ra. A mavoa kina na yadrena, ia a tarova na ba na nona rawa ni dokaulu i wai.
Sa yaco, me keitou toso yani ka sa voleka ni kida na mataka ena neitou sa yaco rawa ki na toba e Apia. Era sa vesuvesu vata tu na waqa mera taqomaki. A vica toka na ivakatao ena ikelekele ni waqa. Keitou a qasi takosovi iratou, ka saga me keitou kakua ni vakayadrati ira era moce toka ena dela ni waqa. Keitou a gole sara yani ki Pesega, vakamamacataka na neitou isulu ka mua yani ki Vailuutai me laki tauyavutaki e dua na iteki vou.
Au sega ni kila o cei so era sa waraki keitou tiko mai na baravi e Mulifanua. Au sega ni via rogoca me ratou tukuna mai. Ia e ka dina ni sega na cina e ra, a rawa sara ga me keitou yali yani.
E tiko ena noda ivola ni sere e dua na serenilotu makawa dau lagati vagauna ka dau vakaibalebale vakalevu vei au.
Au vosa kina nikua vei ira era sa rairai yali ka ra sa vakasaqara tiko na cina e ra me vukea na nodra dusimaki lesu mai.
Sa kilai taumada mai na ivakatekivu ni bula oqo eda na sega ni yaco meda uasivi sara. A sega ni namaki ni da na bula voli ka sega ni voroka e dua se rua na lawa.
“A sa veimecaki na itovo vakayago kei na Kalou me tekivu sara mai na lutu i Atama, ka na vaka tu kina me tawamudu kevaka eda sa sega ni vakarorogo ki na domo ni Yalo Tabu, meda biuta tani na itovo vakayago ka yaco me tamata yalo savasava ena vuku ni soro i Karisito na Turaga.”2
Mai na Mataniciva Talei, eda kila vakavinaka ni “sa sega na ka tawa savasava sa curu rawa ki na [matanitu ni Kalou],”3 ka sa vakarautaki kina e dua na sala kivei ira taucoko era ivalavala ca mera veivutuni ka yaco mera bula kilikili kaya ena iserau ni Tamada mai Lomalagi.
A digitaki kina e dua na Daunitataro, na Dauveivueti, e dua ka bulataka vakauasivi sara na Nona bula, sega ni caka cala, ka “vakacabori koya me isoro ni ivalavala ca, me vakayacori kina na ka sa tukuni ena vunau vei ira sa yalo raramusumusu ka bibivoro; raica sa sega ni dua tani tale sa rawa me vakayacora na ka sa tukuni ena vunau.”4
Me baleta na bibi ni Veisorovaki, eda vulica ena Alama, “Raica sa kilikili me vakayacori e dua na isoro; … kevaka e sega era na rusa vakaidina na tamata kece ga.”5
Kevaka o sega ni vakayacora e dua na ka cala, sa na sega ni yaga vei iko na Veisorovaki. Kevaka o sa cakava eso na cala, ka da sa cakava taucoko, ka lailai se ka levu, sa qai gadrevi sara vakalevu mo vakasaqara na kena rawa ni bokoci laivi ka mo kakua ni tiko tale ena butobuto.
“Sai [Jisu Karisito] na rarama kei na vu-ni-bula kei vuravura.”6 Ni da rai vakatabakidua tikoga ena Nona ivakavuvuli, eda na dusimaki ki na toba ni veitaqomaki vakayalo.
E vakaoqo na ikatolu ni yavu ni vakabauta, “Keimami vakabauta ni na vakabulai na tamata kecega ena isoro nei Karisito, kevaka eda sa muria na vunau kei na ivakavuvuli ni itukutuku vinaka.”7
E vakavulica kina o Peresitedi Joseph F. Smith: “Era na sega ni rawa mera vosota ga vakataki ira na nodra ivalavala ca na tamata; era na sega ni rawa ni vakasavasavataki ira mai na vatuka ni nodra ivalavala ca. Eda sa rawa ni muduka na noda caka ca ka vakayacora na veika vinaka ena gauna mai muri, ka me vakadonuya na Turaga na nodra itovo ka [yaco] me kilikili. Io, o cei me vakadodonutaka na cala era sa vakayacora vakaiira kei ira tale na so, ni ra sega ni rawa ni vakadodonutaka o ira vakataki ira? Mai na veisorovaki i Jisu Karisito na nona ivalavala ca o koya sa veivutuni e na bokoci laivi; e dina ga ni ra sa damuvakula era na vulavula me vaka na vutika ni sipi [raica na Aisea 1:18]. Oqo na veiyalayalati e soli vei iko.”8
Eda sega ni kila vakaidina sara na sala a vakayacora rawa kina na Turaga na Veisorovaki. Ia eda kila ga ni veivakararawataki tawaloloma ni Mate ena kauveilatai a tiki walega ni mosi vakadomobula ka a tekivu e Kecisemani—na vanua tabu ni veivakararawataki—ka laki vakacavari e Kolikoca.
E vola o Luke:
“A sa sudra tani vei ira e vaka na kena yawa e viritaki e dua na vatu, a sa tekiduru ka masu,
“Ka kaya, Tamaqu, kevaka ko ni sa vinakata, ni kauta tani vei au na bilo oqo: ia me kakua ni yaco na noqu lewa, me yaco ga na nomuni lewa.
“A sa rairai mai vei koya e dua na agilosi mai lomalagi, a sa mai vakaukauwataki koya.
“Ia ni sa yaluma sara, sa masu vagumatua cake kina: ia na nona buno sa vaka na titiri ni dra sa lutu ki na qele.”9
Me yacova na kena au a sa tukuna rawa, e dua ga na gauna ena nona vosa sara ga na iVakabula e vakamacalataka na veika a sotava vakararawa ena Were o Kecisemani. E tukuni ena ivakatakila:
“Raica ko i au na Kalou, au sa vosota oti na veika oqo, me ra bula kina ko ira era sa veivutuni;
“Ia kevaka era sa sega ni veivutuni, era na vakararawataki me vakataki au;
“Raica ko i au na Kalou sa Kaukauwa sara; au sa sautaninini e na mosi ni veivakararawataki ko ya, au a bunotaka na dra.”10
Ena veigauna taucoko ni nomuni bula eso beka na gauna ko ni a gole ki na veivanua e sega ni dodonu mo ni gole kina ka cakava na veika e sega ni dodonu mo ni a cakava. Kevaka mo ni gole tani mai na ivalavala ca, ena rawa ena dua na siga mo ni kila na vakacegu e yaco mai ena kena vakamuri tiko na salatu ki na taucoko ni veivutuni.
Se cava ga na noda ivalavala ca taumada, se vakacava sara beka na levu ni noda ivalavala veivakamavoataki vei ira eso, na ca o ya ena rawa me bokoci laivi. Vei au, na malanivosa ena ivolanikalou taucoko e vaka me totoka duadua o ya ena gauna a kaya kina na Turaga, “Raica ko koya sa veivutunitaka na nona ivalavala ca, e na vosoti, ia ko i au na Turaga, au na sega ni nanuma tale na nona ivalavala ca.”11
Oqori na yalayala ni kosipeli i Jisu Karisito kei na Veisorovaki: me ciqoma e dua sa lako mai, o koya ena mai lewena, ka tuvanaki ira ki na dua na ituvaki ka me qai cava na nodra bula, sa na rawa mera lako curuma na ilati ni ra sa veivutunitaka na nodra ivalavala ca ka ra sa vakasavasavataki ena dra i Karisito.12
Oqori na veika era cakava na Yalododonu Edaidai e vuravura taucoko. Oqori na rarama eda sa solia yani vei ira era tiko ena butobuto ka ra sa lako sese tu. Ena veivanua cava ga era gole kina o ira na noda lewenilotu kei ira na daukaulotu, sa dua ga na itukutuku o ya na vakabauta kei na vakanuinui vua na iVakabula o Jisu Karisito.
A vola o Peresitedi Joseph Fielding Smith na qaqani serenilotu “Does the Journey Seem Long?” A noqu itokani lomani o Koya. E umani tu kina na veivakayaloqaqataki kei na dua na yalayala kivei ira era vakasaqara mera muria na ivakavuvuli ni i Vakabula:
Ena yaca i Jisu Karisito, emeni.
Vakaraitaka na Veiyavuduri
-
1. “Cina Caudre ni Loloma,” Sere ni Lotunaba 199.
-
2. Mosaia 3:19.
-
3. Mosese 6:57.
-
4. 2 Nifai 2:7.
-
5. Alama 34:9.
-
6. Mosaia 16:9.
-
7. Yavu ni Vakabauta 1:3
-
8. Nodra iVakavuvuli na Peresitedi ni Lotu: Joseph F. Smith (1998), 108.
-
9. Luke 22:41–44.
-
10. Vunau kei na Veiyalayalati 19:16–18.
-
11. Vunau kei na Veiyalayalati 58:42.
-
12. Raica na iVakatakila 1:5.
-
13. “Does the Journey Seem Long?”Sere ni Lotu, naba 127.


text:
E rawa vakacava niu taukena na Bula Tawa Mudu?
Taro: E rawa vakacava niu taukena na Bula Tawa Mudu?
Sau ni taro: Nai Vola Tabu e vakamatatataka vakavinaka na gaunisala kin a bula tawa mudu. Matai ni sa I valavala ca ko ira na tamata kecega ka ra sega ni yacova na ka e vakarokorokotaki kina na Kalou. (Roma 3:23) E da vakayacora na veika e sega ni marautaka na Kalou, ka dodonu sara ga me da totogitaki me vaka ni noda Kalou. Ni sa kena i sau ni valavala ca na mate, ia nai solisoli walega ni Kalou na Bula Tawa Mudu ena vukui Jisu Karisito na noda Turaga (Roma 6:23).
Ia o koya sa sega ni cakava e dua na ka ca, a sa sega (Joni 1:1,14) ni kune ena gusuna na veivakaisini (1 Pita 2:22). A sa Kalou ko koya na Vosa. A sa yaco me tamata ko koya na Vosa ka tiko vata kei keda, ka mai mate me saumi kina na nodai valavala ca (Roma5:8). e vakaraitaka na Kalou na nona loloma vei keda ni sa mate na Karisito me nodai sosomi ni da sa tamata i valavala ca (Joni 19:31-42).A mai mate ena kauveilatai na Karisito me bokoci kina na nodai valavalaca(2 Corinthan 5:21). O koya sa sega vua na cala sa qisia ko koya mei soro no nodai valavala ca me vakayacori kina vei keda na veivakadonui ni Kalou e na vukuna(1 Corinthan 15:1-4). Niu sa tukuna taumada vei kemudou na ka kau a rawata, ni sa mate na Karisito e na vuku ni nodai valavala ca me vaka mai Vola Tabu (1 Pita 1:3).
Ni sa bulu talega ka ni sat u cake talega e nai katolu ni siga me vaka nai Vola Tabu (Acti 3:19). E na vakabauta duadua ga e dodonu me da veisautaka na I tovo ni noda vakasama se nanuma baleta na Karisito. Se o cei o koya, na cava e cakava kei na vuna me rawa kina na bula. Kevaka e da vakabauti koya, vakabauta na nona mate ena kauveilatai me bokoci kina na noda i valavala ca, eda na taura nai nuinui ni bula tawa mudu. Ni sa lomani ira na kai vuravura vakaoqo na Kalou me solia kina na luvena e dua bau gas a vakatubura, me kakua kina ni rusa ko ira yadua sa vakabauti koya me ra rawata ga na Bula Tawa Mudu (Joni 3:16). Kevaka ko vakatusa ena gusumu ni ko Jisu e Kalou ka vakabauta ena vu ni yalomu ni Kalou a tucake tale main a mate, ko na vakabulai (Roma 10:9). Na vakabauta taudua enai otioti ni cakacaka ni Karisito ena kauveilatai sai koya ga oqo na gaunisala kin a Bula Tawa Mudu. Ni loloma duadua ga eda vakabulai kina ena vuku ni vakabauta ka sega ena vukumu, oqo nai solisoli ni Kalou sega ena vuku ni cakacaka, ka sega kina ni dodonu me dua e dokadoka (Efeso 2:8-9).
Kevaka ko vinakata mo soli iko vei Jisu Karisito me nomui vakabula oqo e dua na masu. Nanuma ni ko sa cavuta na masu oqo se dua tale na masu ena sega ni vakabulai iko. Ena nomu vakabauta duadua ga na Karisito ka rawa ni vakabulai iko mai nai valavala ca. Na masu oqo ena vakatusa vua na Kalou na nomu vakabauti koya ka vakavinavinaka vua ena nona vakarautaka na nomu vakabulai. Turaga kemuni kila niu tamata i valavala ca vei kemuni ka dodonu ga mo ni cudruvi au. Ia e taura ko Jisu Karisito nai colacola ka dodonu meu cola, ena vuku ni vakabauti koya duadua ga au vakabulai kina. Au biuta na noqu vakabauta vei kemuni meu bula kina. Vinaka vakalevu ena nomuni loloma kei na veivosoti kei nai loloma ni Bula Tama Mudu. Emeni!
Sa tiko li na nomu digidigi vua na Karisito ka vu mai na ka ko wilika eke? Ke io yalo vinaka curu “Au ciqoma Christ nikua”.
E rawa vakacava niu taukena na Bula Tawa Mudu?


text:
1Ia ni ratou sa biuti rau na koro ko Amifipoli kei Apolonia e na nodratou i lakolako e ratou sa yaco sara yani ki na koro ko Cesalonaika. E tiko e kea e dua na nodra valenilotu na Jiu. 2Me vaka ga na i vakarau i Paula e a la'ki curu sara ko koya ki na nodra valenilotu. E na tolu na Siga ni Vakececegu e tiko kina e kea, a vakamacala vei ira mai na i Vola Tabu. 3E a serelaka vei ira na lewena ka vakadinadinataka mai kina ni a sa dodonu ga me vakararawataki, na Karisito ka me qai vakaturi cake tale mai na mate. E a kaya tale ga, “Ko Jisu ka'u kaya tiko oqo vei kemuni, sa i koya sara ga na Karisito!” 4Era a mani vakabauta e so, ka ra sa gole sara me ra veitokani kei rau ko Paula kei Sailasa; e vaka tale ga kina e lewe levu toka na marama dokai kei na dua na i wase levu ni kai Kirisi lotu vaka-Jiu. 5Ia era sa qai vuvu kina na Jiu. Era sa qai vakasoqoni ira e so na tamata ca ka ra yavoki wale tu ga e na makete ka vakatubura e dua na vakasausa levu e na loma ni koro taucoko. Era sa qai curuma vakaukauwa na vale i Jesoni ka vakasaqarai iratou kina me ra kauti iratou ki na soqoni vakoro. 6Ia ni ra sa sega ni kunei iratou rawa, era sa qai yarataki Jesoni yani kei iratou e so na vakabauta ki na matadra na turaganilewa ka i liuliu ni koro, ka kacivaka vei iratou, “Ko iratou ka ratou tiko oqo e ratou sa vakatubu leqa e na veivanua kece ga! Ia oqo e ratou sa lako sara mai ki na noda koro, 7ka qai mai maroroi iratou ko Jesoni. Era veisaqasaqa tiko ko ira kece oqo kei na lewa ni Sisa, ni ra kaya voli ni sa tiko tale e dua na tui ka yacana ko Jisu!” 8E na vosa koya era sa vakayavalati vakalevu sara kina na lewe vuqa kei iratou na veiliutaki. 9E ratou sa qai lewa na veiliutaki me sauma ko Jesoni e dua na i lavo me rawa ni ratou sereki kina kei iratou na vesu vata tiko. Ia ni sa sauma oti era sa qai laivi iratou me ratou lako. 10Ni sa buto mai na vanua era sa qai vakauti rau sara ko Paula kei Sailasa ki na koro ko Peria ko ira na vakabauta. Ni rau sa yaco kina e rau sa lako sara ki na nodra valenilotu na Jiu. 11Ia ko ira e kea era tamata yalo vakaturaga cake mai vei ira mai Cesalonaika. Era taleitaka vakalevu na vakarogoca na vosa, ka ra sa dau vakasaqaqara e na i Vola Tabu e na veisiga me ra raica kina se sa dina na veika era rogoca se sega. 12A sa yaco kina me ra vakabauta e lewe vuqa vei ira, ka vuqa tale ga vei ira na marama dokai ni Kirisi, kei ira na turaga. 13Ia ni ra sa kila na Jiu mai Cesalonaika ni sa la'ki vunautaka tale ga na vosa ni Kalou mai Peria ko Paula, era sa qai lako tale ga kina, ka la'ki vakayavalati ira na lewe vuqa. 14A ra sa vakatotolo sara na veiwekani ka ra vakauti Paula sobu vaka ki matasawa; ia e rau a tiko laivi tiko ga e kea ko Sailasa kei Timoci. 15E ratou a kauti Paula sara ki na koro ko Aceni ko iratou ka a veikau. E ratou sa qai lesu tale ki Peria vata kei na i vakaro i Paula me rau lako vakatotolo yani vua ko Sailasa kei Timoci. 16Ni waraki rau tiko mai Aceni ko Paula, e a katakata vakalevu na lomana e na nona raica na sinai ni koro e na veimatakau. 17A veileti kina ko koya kei ira na Jiu e na valenilotu, kei ira na kai matanitu tani lotu vaka-Jiu, ka vaka kina vei ira era dau lako yani vaka ki na makete e na veisiga. 18E a veileti tale ga kina ko koya kei ira e so na tamata era vakabauta na i vakavuvuli vaka-Epikuro kei na so na qasenivuli ni vakavuvuli vaka-Sitoike. Era kaya e so, “A cava mada e via kaya tiko na tamata dau vosa oqo?” E so tale e ra kaya, “'O koya e vaka e vunautaka tiko e dua na kalou vou,” ka ni vunautaka voli ko koya na i Tukutuku Vinaka kei Jisu kei na tu cake tale mai na mate. 19Era sa qai tauri koya ka kauta ki na nodra matabose e cake ka yacana ko Areopakasi, ka kaya vua, “Keimami via kila se i vakavuvuli vou cava ko sa mai tukuna tiko oqo. 20Ko sa kauta mai e so na ka veivakurabuitaki ki na daliga i keimami. Keimami via kila gona na kedra i balebale” 21E sega tale ni dua na ka era dau vakaogai ira tu kina na kai Aceni kei ira na vulagi era tiko kina, na nodra veitukunitaka ga ka vakarogoca na veivakasama vou e dau basika yani kina. 22Sa qai tu cake ko Paula e na matadra na lewe ni bose, ka kaya, “O i kemuni na turaga e Aceni, au sa raica rawa ni ko ni sa vanua dau qaravi kalou. 23E na noqu lako voli, ka vakaraica na veika ko ni dau so-kalou kina, au a raica tale ga e dua na i cabocabo ni soro ni volai tu kina, ʻKi vua na Kalou e Tawa Kilaiʼ. Ia na Kalou ko ni dau qarava tiko oqo ka sega ni kila, sa i koya na Kalou au sa mai tukuna tiko oqo vei kemuni. 24Sa i koya na Kalou ka a buli vuravura kei na veika kece ga e tu kina. Sa i koya na Turaga ni lomalagi kei vuravura, ka sega ni tiko e na veivalenisoro e caka e na liga. 25E sega tale ga ni leqa e na dua na ka me rawa ni da vukei koya kina e na ka e cakava na liga ni tamata, ka ni sa i koya ga ka solia tiko vei keda kece na bula, na i cegu kei na veika kece ga. 26E a bulia ko koya na veimatatamata kece ga mai na dua ga na tamata, me ra tiko e na veiyasa i vuravura kece ga. E a sa lesia taumada tu ko koya na nodra gauna kei na i yalayala ni veivanua me ra tiko kina. 27E a cakava oya ko koya me ra qai vakasaqarai koya kina na tamata, ka nuitaka e na nodra vakayayamo voli ni ra na kunei koya. la e sega tale ga ni yawa mai vei keda yadudua na Kalou; 28me vaka sa tukuni, ʻSa i koya ga e da sa cegu tiko ka yavala, ka bula voli kina.ʼ Me vaka tale ga era a kaya e so na nomuni daunivucu, ʻEda sa luvena tale ga ko i keda.ʼ 29“Ia me vaka gona ni da sa luve ni Kalou, sa sega kina ni dodonu me da nanuma ni sa tautauvata na Kalou kei na koula, se na siliva, se na vatu, ka a ceuti e na maqosa kei na vuku ni tamata. 30Sa vakanadakuya na Kalou na gauna ni lecaika, ia oqo sa vakarota vei keda kece na tamata, e na veivanua kece ga, me da veivutuni. 31Ni sa lokuca tu ko koya e dua na siga me na lewai vuravura kina e na lewa dodonu, e na liga ni tamata sa lesia oti tu ko koya. A sa vakadinadinataka na Kalou na ka oqo vei ira na tamata kece ga e na nona vakatura cake tale mai na mate na tamata koya.” 32Ia ni ra sa rogoca na tu cake tale mai na mate, era sa vakalialiai Paula kina e so; ia e so tale era kaya, “Keimami na rogoci iko tale e na vuku ni ka oqo.” 33Sa qai biuti ira ko Paula. 34Ia era a muri koya tiko ga e so vei ira ka mani yaco sara me ra vakabauta. E dua vei ira na lewe ni matabose ko Taionisio, kei na dua na yalewa, ka yacana ko Tamarisi, kei na so tale.
Copyright
Learn More